Ehdotus Euroopan parlamentin ja neuvoston direktiivi vaarallisten aineiden sisämaankuljetuksista {SEK(2006)1725} {SEK(2006)1726} /* KOM/2006/0852 lopull. - COD 2006/0278 */





fi Bryssel 22.12.2006 KOM(2006) 852 lopullinen 2006/0278 (COD) Ehdotus EUROOPAN PARLAMENTIN JA NEUVOSTON DIREKTIIVI vaarallisten aineiden sisämaankuljetuksista {SEK(2006)1725} {SEK(2006)1726} (komission esittämä) PERUSTELUT 1) Ehdotuksen tausta Ehdotuksen perustelut ja tavoitteet Vaarallisten aineiden kansainvälisiä kuljetuksia säännellään kansainvälisillä sopimuksilla. Euroopassa on voimassa kaksi tällaista asiakirjaa, jotka koskevat maantie- ja rautatieliikennettä. Vastaava sisävesiliikennettä koskeva sopimus on parhaillaan ratifioitavana. Maantie- ja rautatiekuljetuksia koskevat säännökset on EU:ssa sisällytetty yhteisön lainsäädäntöön kahdella direktiivillä, joilla sääntöjen soveltamisala on laajennettu kansalliseen liikenteeseen ja joilla on luotu yksi säännöstö kaikkia yhtenäismarkkinoilla suoritettavia kuljetuksia varten. Koska sisävesiliikennettä koskeva sopimus todennäköisesti ratifioidaan lähiaikoina, yhdenmukaistamissyistä on tarkoituksenmukaista sisällyttää myös kyseinen sopimus yhteisön oikeuteen. Samassa yhteydessä tarjoutuu tilaisuus ajantasaistaa ja yhdenmukaistaa voimassa olevaa lainsäädäntöä. Oikeusperustana, joka antaa EU:lle mahdollisuuden toimia tällä alalla, on EY:n perustamissopimuksen 71 artiklan 1 kohdan c alakohta. Yleinen tausta Vaarallisten aineiden kuljetusten kokonaismäärä unionissa on noin 110 miljardia tonnikilometriä vuodessa. Tästä määrästä 58 prosenttia kuljetetaan maanteitse, 25 prosenttia rautateitse ja 17 prosenttia sisävesitse. Suuntauksena on ollut, että tie- ja sisävesikuljetukset lisääntyvät kun taas rautatiekuljetukset vähenevät. Vaarallisten aineiden kuljetusten osuus koko tavaraliikenteestä on noin 8 prosenttia. Yhdistyneet kansakunnat (YK) on laatinut ja ajantasaistanut asiakirjan Recommendations on the Transport of Dangerous Goods, Model Regulations, jonka tavoitteena on varmistaa vaarallisten aineiden kuljetusten turvallisuus sekä vapaat ja multimodaaliset kansainväliset kuljetukset. Kansainväliset sopimukset, joilla säännellään vaarallisten aineiden kansainvälisiä kuljetuksia, perustuvat edellä mainittuihin YK:n suosituksiin, jotka on Euroopassa pantu täytäntöön sisämaankuljetusten alalla seuraavilla kolmella asiakirjalla: · eurooppalainen sopimus vaarallisten tavaroiden kansainvälisistä tiekuljetuksista (ADR) · vaarallisten aineiden kansainvälisiä rautatiekuljetuksia koskeva ohjesääntö (RID) · eurooppalainen sopimus vaarallisten tavaroiden kansainvälisistä sisävesikuljetuksista (ADN). Lähes kaikki EU-maat ovat allekirjoittaneet ADR-sopimuksen ja RID-ohjesäännön. ADN-sopimus ei ole vielä voimassa. Sopimuksen ratifiointi on parhaillaan käynnissä, ja sopimuksen odotetaan tulevan voimaan viimeistään vuonna 2009. Sen allekirjoittajiin kuuluu yhdeksän EU-maata. Kahta ADN-sopimukseen perustuvaa järjestelmää (ADN-R ja ADN-D) sovelletaan parhaillaan Reinin ja Tonavan alueilla. Näillä alueilla sijaitsevat maat ovat allekirjoittaneet kyseisen sopimuksen. Lisäksi on olemassa kansallisia sääntöjä, jotka koskevat kansallisia kuljetuksia. Komissio antoi vuonna 1997 ehdotuksen Euroopan parlamentin ja neuvoston direktiiviksi aluksilla suoritettavia vaarallisten aineiden sisävesikuljetuksia koskevan jäsenvaltioiden lainsäädännön lähentämisestä (ehdotusta muutettiin vuonna 1999). Ehdotus ei kuitenkaan tullut koskaan hyväksytyksi, koska ADN-sopimusta ei ollut vielä tehty lopullisesti. Ehdotus vedettiinkin pois vuonna 2004. Tästä syystä EU:n lainsäädäntö käsittää vaarallisten aineiden sisämaankuljetuksista ainoastaan maantie- ja rautatiekuljetukset. Näiden liikennemuotojen osalta lainsäädännöllä varmistetaan kuljetusten korkea turvallisuustaso, kuljetuspalvelujen vapaa tarjonta ja kuljetusvälineiden vapaa liikkuvuus EU:n alueella. Vaarallisten aineiden sisävesikuljetuksista ei ole olemassa EU:n sääntöjä. Ottaen huomioon, että ADN-sopimus tulee piakkoin voimaan, ei ole suotavaa luoda kahta eri järjestelmää, joista toinen koskisi kansainvälistä ja toinen kansallista liikennettä. Peruste kansainvälisten maantie- ja rautatieliikennesopimusten sisällyttämiselle yhteisön oikeuteen, toisin sanoen kyseisten sääntöjen laajentaminen koskemaan myös kansallista liikennettä, pätee sisävesiliikenteeseenkin. Multimodaalisessa kuljetustoiminnassa ei ole suotavaa pitää yllä eri liikennemuotoja varten eri säännöstöjä, joita kuljetusten käyttäjien on noudatettava. Sääntöjen olisi mahdollisuuksien mukaan oltava samat, mikä on myös YK:n suositusten tavoite. Voimassa oleva vaarallisten aineiden kuljetuksia koskeva EU:n lainsäädäntö on historiallisista syistä melko monimutkaista. Kuljetusmuotokohtaiset säädökset sisältävät tarpeettomia epäjohdonmukaisuuksia. Lisäksi eräät säännökset ovat jo nyt tai kohtapuolin vanhentuneita. Kahta direktiiviä voidaan pitää tarpeettomina, koska niiden säännökset on sisällytetty ADR-, RID- ja ADN-määräyksiin. Edellä esitettyjen asiakysymysten lisäksi on törmätty tekniseen ongelmaan, joka liittyy voimassa olevien direktiivien rakenteeseen. Direktiiveissä edellytetään, että aina kun kansainvälisiä sopimuksia tarkistetaan kahden vuoden välein, niiden laajat tekniset liitteet on käännettävä kokonaan, mikä on osoittautunut äärimmäisen vaikeaksi, jopa mahdottomaksi tehtäväksi. Jos mitään ei tehdä, edellä mainitut ongelmat säilyvät ja pahenevat entisestään: voimassa olevat mutkikkaat säännöt mutkistuvat luultavasti vielä enemmän, kun kansainvälisiä sopimuksia muutetaan, vanhentuneet säännöt jäävät voimaan ja aiheuttavat sekaannusta käyttäjien keskuudessa ja sääntöjen noudattamatta jättäminen on yhä suurempana uhkana. EU-sääntöjen soveltaminen pikemminkin vaikeutuu kuin helpottuu. Kun multimodaalisten toimintamallien käyttö lisääntyy, eri sääntöjen soveltaminen eri liikennemuotoihin aiheuttaa entistä enemmän päivittäisiä käytännön ongelmia multimodaalisessa toiminnassa ja lisää tarpeettomasti kustannuksia. Sisävesiliikenteessä, joka tilastojen perusteella olisi monissa tapauksissa kaikkein sopivin liikennemuoto, eri sääntöjen soveltaminen kansainvälisiin ja kansallisiin kuljetuksiin haittaa tämän liikennemuodon kehittymistä. 130 Voimassa olevat aiemmat säännökset Tätä alaa koskevaan yhteisön lainsäädäntöön sisältyy neljä säädöstä: (1) vaarallisten aineiden tiekuljetuksia koskevan jäsenvaltioiden lainsäädännön lähentämisestä 21 päivänä marraskuuta 1994 annettu neuvoston direktiivi 94/55/EY (2) vaarallisten aineiden rautatiekuljetuksia koskevan jäsenvaltioiden lainsäädännön lähentämisestä 23 päivänä heinäkuuta 1996 annettu neuvoston direktiivi 96/49/EY (3) vaarallisten aineiden maakuljetusten turvallisuusneuvonantajan nimeämisestä ja ammatillisesta pätevyydestä 3 päivänä kesäkuuta 1996 annettu neuvoston direktiivi 96/35/EY (4) vaarallisten aineiden maantie-, rautatie- ja sisävesikuljetusten turvallisuusneuvonantajan tutkintoa koskevista vähimmäisvaatimuksista 17 päivänä huhtikuuta 2000 annettu Euroopan parlamentin ja neuvoston direktiivi 2000/18/EY. Direktiivien 3 ja 4 säännökset sisältyvät nykyisin direktiivien 1 ja 2 liitteisiin, minkä vuoksi ensiksi mainitut ovat maantie- ja rautatieliikenteen osalta käyneet tarpeettomiksi. Tässä ehdotuksessa yhdistetään ja ajantasaistetaan direktiivit 1 ja 2 muuttamatta olennaisesti nykyisiä maantie- ja rautatieliikennettä koskevia säännöksiä. Toisaalta ehdotuksessa laajennetaan yhteisön oikeus koskemaan myös sisävesiliikennettä, mikä on merkittävä muutos. Johdonmukaisuus suhteessa unionin muuhun politiikkaan ja muihin tavoitteisiin Ehdotus liittyy EU:n nykyiseen lainsäädäntöön liikenneturvallisuuden, sisämarkkinoiden ja ympäristöpolitiikan alalla, ja sillä tuetaan kestävän kehityksen ja Lissabonin strategioiden tavoitteita. 2) Kuulemiset ja vaikutusten arviointi Intressitahojen kuuleminen Kuulemismenettely, tärkeimmät kohderyhmät ja yleiskuvaus vastaajista EU:n nykyisen vaarallisten aineiden kuljetuksia koskevan lainsäädännön ansiosta on jo olemassa sääntelykomitea, joka käsittelee tätä asiaa. Komitean välityksellä on kuultu jäsenvaltioita ja EFTA-maita useissa kokouksissa ja myös niiden välisinä aikoina käyttämällä Internetiä. Komitea ja Euroopan parlamentti ovat käyneet säännöllistä kirjeenvaihtoa, jonka avulla parlamentille on tiedotettu komitean työstä. Sidosryhmillä eli toimialajärjestöillä, jotka edustavat vaarallisten aineiden kuljetusten alalla toimivia yrityksiä, on oikeus osallistua komitean kokouksiin tarkkailijoina. Siten ne ovat voineet esittää omia näkemyksiään ehdotuksen valmistelun aikana. Lisäksi ehdotuksesta on kuultu Reinin navigaation keskuskomissiota, koska se on merkittävä tekijä Reinillä harjoitettavassa kuljetustoiminnassa ja koska Reinin osuus vaarallisten aineiden kuljetuksista Euroopassa on noin 80 prosenttia.2 Avoin kuuleminen järjestettiin Internetissä 21. toukokuuta ja 31. heinäkuuta 2006 välisenä aikana. Komissio sai yhteensä 108 vastausta. Tuloksiin voi tutustua seuraavassa osoitteessa: http://ec.europa.eu/dgs/energy_transport/security/consultations/2006_07_31_en.htm. Tiivistelmä vastauksista ja siitä, miten ne on otettu huomioon Jäsenvaltioiden ja sidosryhmien panos on vaikuttanut ratkaisevasti ehdotuksen sisältöön. Kuulemisprosessin aikana pyrittiin yhteisiin näkökantoihin aina kun se oli mahdollista. Julkisessa kuulemisessa valtaosa vastaajista kannatti komission ehdottamaa toimintamallia. 213 Asiantuntijatiedon käyttö Ulkopuolisia asiantuntijoita ei tarvittu. Vaikutusten arviointi Vaikutusten arvioinnissa tarkasteltiin kolmea toimintavaihtoehtoa: (1) ”Pelkkä kodifiointi ilman politiikan muutosta” EU:n nykyisen vaarallisten aineiden kuljetuksia koskevan lainsäädännön soveltamisala ja sisältö säilyisivät ennallaan. Sisävesikuljetuksia ei sisällytettäisi yhteisön oikeuteen. Ainoastaan nykyisen lainsäädännön kodifiointi, jota on jo aloiteltu hiljalleen, saatettaisiin päätökseen. Kodifioinnin ansiosta sääntöjen soveltaminen olisi luultavasti jossain määrin helpompaa. Vaikka sidosryhmät suhtautuvat myönteisesti näihin muutoksiin, niillä olisi todennäköisesti rajallinen vaikutus kaikilla aloilla. (2) ”Kodifiointi ja uusi, sisävesikuljetuksia koskeva säädös” Kodifiointi toteutettaisiin kuten vaihtoehdossa 1, minkä lisäksi laadittaisiin uusi EU-säädös, jota sovellettaisiin vaarallisten aineiden sisävesikuljetuksiin. Unionin alueella sovelletaan nykyään erilaisia alueellisia tai kansallisia sääntöjä näihin kuljetuksiin. Uusi säädös perustuisi tulevaan kansainväliseen sopimukseen, ja sillä yhdenmukaistettaisiin unionin alueella sovellettavat säännöt, koska se koskisi sekä kansainvälisiä että kansallisia kuljetuksia. Tällä olisi liikenteenharjoittajien kannalta myönteinen taloudellinen vaikutus, koska säännöt olisivat aiempaa yksinkertaisempia, ja kuljetustyöntekijöiden ja ympäristön kannalta myönteinen yhteiskunnallinen vaikutus, koska onnettomuusriski pienenisi. Kansallisten viranomaisten olisi myös helpompi huolehtia sääntöjen täytäntöönpanosta. (3) ”Lainsäädännön tarkistaminen sisävesikuljetukset mukaan luettuina” EU:n nykyistä vaarallisten aineiden kuljetuksia koskevaa lainsäädäntöä tarkistettaisiin ja yksinkertaistettaisiin, voimassa olevat direktiivit yhdistettäisiin ja lainsäädäntö ulotettaisiin koskemaan myös sisävesikuljetuksia. Vaihtoehtoon 3 sisältyisi vaihtoehtoon 2 verrattuna myös lainsäädännön tarkistamista ja yksinkertaistamista. Ensinnäkin lainsäädännöstä poistettaisiin vanhentuneet säännökset. Niiden jättäminen lainsäädäntöön mutkistaisi tarpeettomasti jo luonnostaan mutkikasta asiaa ja lisäisi siten riskejä ja kustannuksia. Toiseksi, sisämaanliikenteen kolmea kuljetusmuotoa – maantie-, rautatie- ja sisävesikuljetuksia – koskevat säännöt yhdenmukaistettaisiin mahdollisimman pitkälle. Yhdenmukainen säännöstö helpottaisi merkittävästi multimodaalisia kuljetuksia. Nämä kaksi osatekijää eivät sisältyisi vaihtoehtoihin 1 ja 2. Mutkikkaat säännöt tuovat mukanaan turvallisuus- ja ympäristöriskejä. Onkin selvää, että sääntöjen yhdenmukaistaminen vaikuttaisi positiivisesti kaikkiin aloihin: sillä olisi myönteinen taloudellinen vaikutus, koska se vähentäisi kustannuksia, myönteinen yhteiskunnallinen vaikutus, koska sääntöjä olisi helpompi soveltaa, mikä puolestaan parantaisi turvallisuutta, ja samoista syistä se vähentäisi myös ympäristöriskejä. Jos säännöt vaihtelisivat vähemmän, kansallisten viranomaisten olisi helpompi panna ne täytäntöön. Sidosryhmien olisi myös huomattavasti helpompi noudattaa yhdenmukaistettua ja yksinkertaistettua säännöstöä. Vaihtoehdolla 3 olisi selvästikin kaikkein myönteisimmät taloudelliset, yhteiskunnalliset, ympäristö- ja täytäntöönpanovaikutukset. 3) Ehdotukseen liittyvät oikeudelliset näkökohdat Ehdotetun toimen lyhyt kuvaus Ehdotetulla uudella direktiivillä ajantasaistetaan voimassa olevat neljä direktiiviä ja neljä komission päätöstä, jotka koskevat vaarallisten aineiden kuljetuksia, yhdistetään ne yhdeksi säädökseksi ja ulotetaan EU:n säännöt koskemaan maantie- ja rautatieliikenteen lisäksi myös sisävesiliikennettä. Ehdotuksessa sisällytetään voimassa olevat kansainvälisiä kuljetuksia koskevat säännöt yhteisön oikeuteen ja laajennetaan kansainvälisten sääntöjen soveltamisalaa kansallisiin kuljetuksiin. Oikeusperusta Perustamissopimuksen 71 artiklan 1 kohdan c alakohta. Toissijaisuusperiaate Toissijaisuusperiaatetta sovelletaan, koska asia, jota ehdotus koskee, ei kuulu yhteisön yksinomaiseen toimivaltaan. Ehdotuksen tavoitteita ei voida saavuttaa riittävällä tavalla pelkästään jäsenvaltioiden toimin seuraavista syistä: · EU:n toimet on jo käynnistetty ja niitä toteutetaan vaarallisten aineiden maantie- ja rautatiekuljetuksissa. · Vaarallisten aineiden sisävesikuljetuksissa käytetään nykyään kahta järjestelmää, joilla säännellään Reinin ja Tonavan alueen kuljetuksia (ADN-R ja ADN-D), ja kolmannen järjestelmän (YK:n ADN-sopimuksen) odotetaan tulevan piakkoin voimaan. Reinin ja Tonavan alueen maissa ja muissakin maissa on muunkinlaisia sääntöjä, joita sovelletaan kansallisiin kuljetuksiin. Unionin alueella ei voida yksittäisten jäsenvaltioiden toimin saavuttaa samanlaajuista sisävesikuljetuksia koskevien sääntöjen yhdenmukaistamista ja soveltamista kuin maantie- ja rautatiekuljetusten tapauksessa. Ehdotuksen tavoitteet voidaan saavuttaa paremmin yhteisön toimilla seuraavista syistä: · Tavoitteena on luoda unionin alueella yhdenmukaiset säännöt kaikkia vaarallisten aineiden kuljetuksia varten riippumatta siitä, ovatko ne kansallisia vai kansainvälisiä ja mitä sisämaanliikenteen kuljetusmuotoa niissä käytetään. Tätä tavoitetta ei voida saavuttaa ilman yhteisön toimia. Seuraavat laatuindikaattorit osoittavat, että unioni voi paremmin saavuttaa ehdotuksen tavoitteet: · Multimodaaliset kuljetukset lisääntyvät. · Kuljetukset yksinkertaistuvat liikenteenharjoittajien kannalta ja niihin liittyvät kustannukset vähenevät. · Kuljetustyöntekijöihin, kansalaisiin ja ympäristöön kohdistuva onnettomuusriski pienenee. · Liikennelainsäädäntö ja sen täytäntöönpano yksinkertaistuvat kansallisten viranomaisten kannalta. · Tätä alaa koskeva yhteisön lainsäädäntö yksinkertaistuu. ADR- ja RID-määräysten vahvistaminen ja niiden soveltamisalan laajentaminen sisällyttämällä ne maantie- ja rautatieliikennettä koskevaan yhteisön lainsäädäntöön on osoittanut EU:n toimien olevan aiheellisia. Ne ovat yhtä aiheellisia, kun määräykset ulotetaan koskemaan kolmatta sisämaanliikenteen muotoa eli sisävesiliikennettä. Näin ollen ehdotus on toissijaisuusperiaatteen mukainen. Suhteellisuusperiaate Ehdotus on suhteellisuusperiaatteen mukainen seuraavista syistä: Suhteellisuusperiaatekysymys koskee tässä yhteydessä ainoastaan sisävesikuljetuksia, koska EU:lla on jo säädökset vaarallisten aineiden maantie- ja rautatiekuljetuksista. Jäsenvaltiot, jotka soveltavat jo tai aikovat soveltaa jompaakumpaa alueellista ADN-järjestelmää (ADN-R- tai ADN-D-järjestelmää), voivat hyvin pienin lisätoimenpitein ulottaa säännöt koskemaan kansallisia kuljetuksia. Tämä johtuu ennen kaikkea siitä, että ADN-sopimuksessa on jo sellaisia aluksia koskevat erityismääräykset, joita käytetään ainoastaan vaarallisten aineiden kansallisissa kuljetuksissa. Ehdotetussa direktiivissä on myös erityissäännökset niitä jäsenvaltioita varten, joissa on hyvin vähän tai ei ollenkaan vaarallisten aineiden sisävesikuljetuksia. Ehdotettu sääntelytapa eli direktiivi on kaikkein sopivin kahdesta syystä: · Tällä alalla voimassa olevat EU:n säädökset, jotka on tarkoitus korvata, ovat direktiivejä. · Direktiivi on ehdotuksen liitteissä esitettyjen väliaikaisten ja kansallisten säännösten täytäntöönpanon kannalta paras vaihtoehto. Koska ehdotuksessa yhdenmukaistetaan ja yksinkertaistetaan sääntöjä, jotka koskevat vaarallisten aineiden kuljetuksia unionissa, taloudelliset ja hallinnolliset rasitteet pikemminkin vähenevät kuin lisääntyvät jäsenvaltioissa kaikkien osapuolten kannalta. Sisävesikuljetusten alalla, jolla ADN-sääntöjä sovellettaisiin ensimmäisen kerran kansallisiin kuljetuksiin, ehdotettu direktiivi voisi teoriassa aiheuttaa lisäkustannuksia. Kustannukset liittyisivät sellaisiin aluksiin, joita on aiemmin käytetty ainoastaan kansallisissa kuljetuksissa ja jotka on muutettava ADN-sääntöjen mukaisiksi. Käytännössä tällaiset lisäkustannukset eivät kuitenkaan ole todennäköisiä. Sääntelytavan valinta Ehdotettu sääntelytapa: direktiivi. 342 Muut sääntelytavat eivät soveltuisi seuraavista syistä: Ensiksikin ehdotetulla säädöksellä korvattaisiin ja kumottaisiin neljä voimassa olevaa säädöstä, jotka ovat kaikki direktiivejä. Toiseksi, ehdotetun säädöksen soveltaminen myös sisävesiliikenteeseen noudattaa samoja lainsäädäntöperiaatteita kuin voimassa olevissa direktiiveissä noudatetaan. Vaikka ehdotus sisältää monia teknisiä säännöksiä, jotka perustuvat YK:n suosituksiin ja joita ei voida muuttaa, se sisältää myös poikkeuksia ja vapautuksia, joita jäsenvaltiot voivat panna eri tavoin täytäntöön. Kolmanneksi, ehdotuksen soveltaminen sisävesikuljetuksiin riippuu kunkin jäsenvaltion tilanteesta. Näin ollen direktiivi on sopivin valinta sääntelytavaksi. 4) Talousarviovaikutukset Ehdotuksen tavoitteena on siirtää direktiivien teknisten liitteiden kääntäminen ja julkaiseminen yhteisöltä eli käytännössä komissiolta jäsenvaltioille, jotka niitä tarvitsevat. Liitteet päivitetään joka toinen vuosi. Näin ollen yhteisön olisi oltava valmis tukemaan taloudellisesti liitteiden kääntämistä jäsenvaltioissa. Yhteisön säästämät käännös- ja julkaisukustannukset olisivat kuitenkin suuremmat kuin jäsenvaltioille annettu tuki. 5) Lisätiedot Yksinkertaistaminen Ehdotuksella yksinkertaistetaan lainsäädäntöä sekä (EU:n tai kansallisten) viranomaisten ja yksityisten tahojen hallinnollisia menettelyjä. Ehdotus merkitsee yhteisön oikeuden huomattavaa yksinkertaistamista vaarallisten aineiden kuljetusten alalla, vaikka siinä laajennetaankin lainsäädännön soveltamisalaa. Kaikkiin kolmeen sisämaankuljetusmuotoon sovellettaisiin samaa säädöstä. Uudella direktiivillä kumottaisiin voimassa olevat, vaarallisten aineiden kuljetuksia koskevat direktiivit 94/55/EY ja 96/49/EY, sellaisina kuin ne ovat muutettuina, vaarallisten aineiden kuljetusten turvallisuusneuvonantajia koskevat direktiivit 96/35/EY ja 2000/18/EY sekä direktiiveihin 94/55/EY ja 96/49/EY liittyviä poikkeuksia koskevat komission päätökset 2005/263/EY ja 2005/180/EY, sellaisina kuin ne ovat muutettuina. Lisäksi uuden direktiivin liitteissä ainoastaan viitattaisiin vaarallisten aineiden kuljetuksia koskeviin sopimuksiin eikä niitä sisällytettäisi liitteisiin, kuten voimassa olevissa direktiiveissä on tehty. Tämä supistaisi yhteisön säännöstöä noin 2000 sivulla. Toinen mutta pienempi kysymys on se, että sisävesialusten teknisistä vaatimuksista annetun neuvoston direktiivin 82/714/ETY (joka on parhaillaan muutettavana) 6 artiklassa säädetään nykyään, että mikä tahansa alus, jolla on vaarallisten aineiden kuljetusta Reinillä koskevan säännön (ADN-R) mukaisesti annettu todistus, voi kuljettaa vaarallisia aineita koko yhteisön alueella. Koska nyt ehdotetussa direktiivissä esitetään, että ADN-R-säännön mukaisesti annetut todistukset poistettaisiin asteittain käytöstä, kyseinen artikla olisi kumottava. Yksinkertaistetulla yhteisön lainsäädännöllä yksinkertaistettaisiin myös yhteisön oikeuden saattamista osaksi kansallista lainsäädäntöä. Täytäntöönpanoviranomaisten työ, kuten raportointi, yksinkertaistuisi ja tehostuisi, jos vaarallisten aineiden kuljetuksia koskevat säännöt yhdenmukaistettaisiin. Yksinkertaistetut ja yhdenmukaistetut säännöt helpottaisivat hallintomenettelyjä vaarallisten aineiden kuljetusten kaikkien osapuolten kannalta lähettäjistä vastaanottajiin saakka. Yhdenmukaistetut säännöt helpottaisivat myös kuljetuksia ja ajoneuvoja koskevaa dokumentointia sekä kuljetuksiin osallistuvien henkilöiden koulutusta ja vaarallisten aineiden kuljetusten turvallisuusneuvonantajien työtä. Ehdotus sisältyy yhteisön säännöstön ajantasaistamista ja yksinkertaistamista koskevaan komission ohjelmaan sekä komission työ- ja lainsäädäntöohjelmaan viitenumerolla 2005/TREN/017. Lainsäädännön kumoaminen Ehdotuksen hyväksymisen seurauksena kumotaan voimassa olevaa lainsäädäntöä. Vastaavuustaulukko Jäsenvaltioiden on toimitettava komissiolle kirjallisina kansalliset säännökset, joilla direktiivi saatetaan osaksi kansallista lainsäädäntöä, sekä kyseisten säännösten ja tämän direktiivin välinen vastaavuustaulukko. Euroopan talousalue Ehdotettu toimenpide koskee ETA-sopimuksen soveltamisalaan kuuluvaa alaa, minkä vuoksi se on ulotettava koskemaan Euroopan talousaluetta. Ehdotuksen yksityiskohtainen kuvaus 1 artikla: Soveltamisala Yhtenä keskeisenä asiana tässä artiklassa on se, milloin jäsenvaltio voidaan vapauttaa direktiiviin soveltamisesta, kun on kyse sisävesikuljetuksista. 2 artikla: Määritelmät Artiklassa määritellään asiaa koskevat kansainväliset sopimukset, vaaralliset aineet ja kuljetusvälineet. 3 artikla: Yleiset säännökset Artikla sisältää vaarallisten aineiden kuljetuksia koskevat yleiset säännökset. 4 artikla: Kolmannet maat Vaarallisia aineita saa kuljettaa EU:n ulkopuolisista maista ja ulkopuolisiin maihin, jotka soveltavat vaarallisten aineiden kuljetuksia koskevia kansainvälisiä sopimuksia. 5 artikla: Muihin syihin kuin kuljetusturvallisuuteen perustuvat rajoitukset Jäsenvaltio saa muista kuin turvallisuussyistä soveltaa omalla alueellaan vaarallisten aineiden kuljetuksia koskevia lisäsäännöksiä. 6 artikla: Rajoitukset kuljetusten turvallisuuteen liittyvistä syistä Jäsenvaltio saa soveltaa lisäsäännöksiä kuljetuksiin, joissa käytetään kotimaisia ajoneuvoja. Jäsenvaltio saa tarpeen mukaan toteuttaa hätätoimenpiteitä onnettomuuden tai vaaratilanteen sattuessa. 7 artikla: Poikkeukset Koska kansainvälisissä sopimuksissa ja direktiivin liitteissä ei oteta huomioon kaikkia kansallisen liikenteen erityispiirteitä, jäsenvaltiot saavat tietyin ehdoin myöntää direktiivistä poikkeuksia kansallisia kuljetuksia varten. Joissain tapauksissa poikkeuksiin tarvitaan komission hyväksyntä, joka annetaan komiteamenettelyä noudattaen. Poikkeuksia tarkastellaan säännöllisin väliajoin, ja ne luetellaan direktiivin liitteissä. 8 artikla: Siirtymäsäännökset Jäsenvaltio voi pitää voimassa tiettyjä väliaikaisia kansallisia säännöksiä, jotka luetellaan direktiivin liitteissä. 9 artikla: Mukautukset Muutoksista, jotka tarvitaan liiteiden mukauttamiseksi tieteen ja tekniikan kehitykseen, päätetään komiteamenettelyä noudattaen. 10 artikla: Komitea Artiklassa on säännökset vaarallisten aineiden kuljetuksia käsittelevästä sääntelykomiteasta, joka avustaa komissiota komiteamenettelyissä. 11 artikla: Saattaminen osaksi kansallista lainsäädäntöä Tavoitteena on, että direktiiviä aletaan soveltaa 1. tammikuuta 2009. Samana päivänä tulevat voimaan myös päivitetyt versiot kansainvälisistä sopimuksia, joita ajantasaistetaan kahden vuolein välein. 12 ja 13 artikla: Muutos ja kumoamiset Uudella direktiivillä kumotaan voimassa olevat, vaarallisten aineiden kuljetuksia koskevat direktiivit 94/55/EY ja 96/49/EY, sellaisina kuin ne ovat muutettuina, vaarallisten aineiden kuljetusten turvallisuusneuvonantajia koskevat direktiivit 96/35/EY ja 2000/18/EY, poikkeuksia koskevat päätökset 2005/263/EY ja 2005/180/EY, sellaisina kuin ne ovat muutettuina, sekä sisävesialusten teknisistä vaatimuksista annetun neuvoston direktiivin 82/714/ETY, sellaisena kuin se on muutettuna, 6 artikla. 14 ja 15 artikla: Voimaantulo ja osoitus Direktiivi tulee voimaan kahdentenakymmenentenä päivänä julkaisemisensa jälkeen. Se on osoitettu kaikille jäsenvaltioille. 2006/0278 (COD) Ehdotus EUROOPAN PARLAMENTIN JA NEUVOSTON DIREKTIIVI vaarallisten aineiden sisämaankuljetuksista (ETA:n kannalta merkityksellinen teksti) EUROOPAN PARLAMENTTI JA EUROOPAN UNIONIN NEUVOSTO, jotka ottavat huomioon Euroopan yhteisön perustamissopimuksen ja erityisesti sen 71 artiklan, ottavat huomioon komission ehdotuksen [1], ottavat huomioon Euroopan talous- ja sosiaalikomitean lausunnon [2], ottavat huomioon alueiden komitean lausunnon [3], noudattavat perustamissopimuksen 251 artiklassa määrättyä menettelyä, sekä katsovat seuraavaa: (1) Vaarallisten aineiden tie-, rautatie- ja sisävesikuljetukset aiheuttavat huomattavan onnettomuusriskin. Tästä syystä on toteutettava toimenpiteitä sen varmistamiseksi, että tällaiset kuljetukset suoritetaan turvallisuuden kannalta mahdollisimman hyvissä olosuhteissa. (2) Vaarallisten aineiden tie- ja rautatiekuljetuksia koskevat yhdenmukaiset säännöt on vahvistettu vaarallisten aineiden tiekuljetuksia koskevan jäsenvaltioiden lainsäädännön lähentämisestä 21 päivänä marraskuuta 1994 annetulla neuvoston direktiivillä 94/55/EY [4] ja vaarallisten aineiden rautatiekuljetuksia koskevan jäsenvaltioiden lainsäädännön lähentämisestä 23 päivänä heinäkuuta 1996 annetulla neuvoston direktiivillä 96/49/EY [5]. (3) Jotta voitaisiin perustaa yhteinen järjestelmä, joka käsittäisi kaikki vaarallisten aineiden sisämaankuljetuksia koskevat näkökohdat, direktiivit 94/55/EY ja 96/49/EY olisi korvattava yhdellä direktiivillä, jossa vahvistettaisiin myös sisävesiä koskevat säännökset. (4) Valtaosa jäsenvaltioista on vaarallisten tavaroiden kansainvälisistä tiekuljetuksista tehdyn sopimuksen (”ADR”), vaarallisten aineiden kansainvälisiä rautatiekuljetuksia koskevan ohjesäännön (”RID”) ja, sikäli kuin asia niitä koskee, vaarallisten tavaroiden kansainvälisistä sisävesikuljetuksista tehdyn sopimuksen (”ADN”) sopimuspuolia. (5) ADR-sopimuksessa, RID-ohjesäännössä ja ADN-sopimuksessa vahvistetaan yhdenmukaiset säännöt vaarallisten aineiden turvallisia kansainvälisiä kuljetuksia varten. Säännöt olisi ulotettava koskemaan myös kansallisia kuljetuksia vaarallisten aineiden kuljetusehtojen yhdenmukaistamiseksi koko yhteisössä sekä yhteisten kuljetusmarkkinoiden toiminnan varmistamiseksi. (6) Tämän direktiivin säännöksiä ei tulisi soveltaa vaarallisten aineiden kuljetukseen tietyissä poikkeusoloissa, jotka liittyvät kyseisten ajoneuvojen tai alusten luonteeseen tai kyseisen kuljetuksen rajoittuneisuuteen. (7) Jokaiselle jäsenvaltiolle olisi jäätävä oikeus vapauttaa tämän direktiivin soveltamisesta vaarallisten aineiden sisävesikuljetukset, jos jäsenvaltion alueella olevat sisävedet eivät ole sisävesien välityksellä yhteydessä muiden jäsenvaltioiden vesistöihin tai jos sen alueella olevilla sisävesillä ei kuljeteta vaarallisia aineita. (8) Olisi sallittava, että vaarallisia aineita kuljetetaan jäsenvaltioiden alueilla kolmansissa maissa rekisteröidyillä kuljetusvälineillä, jos noudatetaan asiaa koskevia ADR-, RID- ja ADN-määräyksiä. (9) Jokaisella jäsenvaltiolla olisi edelleen oltava oikeus säännellä vaarallisten aineiden kuljetusta alueellaan tai kieltää tällaiset kuljetukset muista kuin turvallisuuteen liittyvistä syistä. (10) Jokaisella jäsenvaltiolla olisi oltava mahdollisuus soveltaa tiukempia sääntöjä kansallisiin kuljetuksiin, joissa käytetään sen alueella rekisteröityjä tai käyttöön otettuja ajoneuvoja. (11) Vaarallisten aineiden kansallisiin kuljetuksiin sovellettavien ehtojen yhdenmukaistaminen ei saisi estää kansallisten erityisolojen huomioon ottamista. Sen vuoksi tässä direktiivissä olisi annettava jäsenvaltioille mahdollisuus myöntää tiettyjä poikkeuksia tietyillä määritellyillä ehdoilla. Poikkeukset olisi lueteltava tässä direktiivissä ”kansallisina lisäsäännöksinä”. (12) Koska tällä alalla tarvitaan suuria investointeja, jäsenvaltioille olisi annettava mahdollisuus säilyttää väliaikaisesti tiettyjä kansallisia erityissäännöksiä, jotka liittyvät kuljetusvälineitä tai -laitteistoja koskeviin rakennevaatimuksiin, Kanaalitunnelin kautta tapahtuviin kuljetuksiin tai jäsenvaltioiden ja sellaisten valtioiden välisiin kuljetuksiin, jotka kuuluvat rautateiden yhteistyöelimeen OSJD:hen (Organisation for Cooperation of Railways). Säännökset olisi lueteltava tässä direktiivissä ”kansallisina siirtymäsäännöksinä”. (13) Tämän direktiivin liitteet on voitava mukauttaa nopeasti tieteen ja tekniikan kehitykseen, myös uusien seuranta- ja jäljitysteknologioiden kehitykseen, erityisesti niiden uusien määräysten huomioon ottamiseksi, jotka on sisällytetty ADR-sopimukseen, RID-ohjesääntöön ja ADN-sopimukseen. (14) Komissiolla olisi myös oltava mahdollisuus tarkistaa kansallisista lisäsäännöksistä laadittuja luetteloja ja päättää hätätoimenpiteiden soveltamisesta ja täytäntöönpanosta onnettomuuksien tai vaaratilanteiden sattuessa. (15) Tämän direktiivin täytäntöönpanemiseksi tarvittavista toimenpiteistä olisi päätettävä menettelystä komissiolle siirrettyä täytäntöönpanovaltaa käytettäessä 28 päivänä kesäkuuta 1999 tehdyn neuvoston päätöksen 1999/468/EY [6] mukaisesti. (16) Komissiolle olisi erityisesti annettava valtuudet mukauttaa liitteet tieteen ja tekniikan kehitykseen. Koska kyseessä ovat laajakantoiset toimenpiteet, joiden tavoittena on muuttaa tai poistaa tämän direktiivin muita kuin keskeisiä osia tai täydentää tätä direktiiviä lisäämällä siihen uusia muita kuin keskeisiä osia, toimenpiteistä olisi päätettävä päätöksen 1999/468/ETY 5 a artiklassa säädettyä valvonnan käsittävää sääntelymenettelyä noudattaen. (17) Määräaikoja, joita yleensä noudatetaan valvonnan käsittävän sääntelymenettelyn yhteydessä, olisi tehokkuussyistä lyhennettävä sellaisten muutosten hyväksymiseksi, joilla liitteitä mukautetaan tieteen ja tekniikan kehitykseen. (18) Tämän direktiivin tavoitteita, joita ovat yhdenmukaistettujen turvallisuussääntöjen yhtenäisen soveltamisen varmistaminen koko yhteisössä sekä kansallisten ja kansainvälisten kuljetusten korkean turvallisuustason varmistaminen, ei voida riittävällä tavalla saavuttaa jäsenvaltioiden toimin, vaan ne voidaan tämän direktiivin laajuuden ja vaikutusten takia toteuttaa paremmin yhteisön tasolla, joten yhteisö voi toteuttaa toimenpiteitä perustamissopimuksen 5 artiklassa vahvistetun toissijaisuusperiaatteen mukaisesti. Mainitussa artiklassa vahvistetun suhteellisuusperiaatteen mukaisesti tässä direktiivissä ei ylitetä sitä, mikä on tarpeen näiden tavoitteiden saavuttamiseksi. (19) Tämän direktiivin säännöksillä ei rajoiteta yhteisön ja sen jäsenvaltioiden Rio de Janeirossa kesäkuussa 1992 pidetyn YK:n ympäristö- ja kehityskonferenssin (UNCED) toimintasuunnitelmassa N:o 21 olevassa 19 luvussa vahvistettujen tavoitteiden mukaisesti tekemää sitoumusta pyrkiä vaarallisten aineiden luokittelujärjestelmien yhdenmukaistamiseen. (20) Tämän direktiivin säännöksillä ei rajoiteta niitä turvallisuusvaatimuksia koskevan yhteisön lainsäädännön soveltamista, jotka on täytettävä kuljetettaessa neuvoston direktiivillä 90/219/ETY [7], Euroopan parlamentin ja neuvoston direktiivillä 2001/18/EY [8] sekä Euroopan parlamentin ja neuvoston direktiivillä 2000/54/EY [9] säänneltyjä biologisia tekijöitä ja muuntogeenisiä organismeja. (21) Tämän direktiivin säännöksillä ei rajoiteta yhteisön muiden säännösten soveltamista työturvallisuuden ja -terveyden ja ympäristönsuojelun alalla. Tämä pätee erityisesti työturvallisuutta ja -terveyttä koskevaan puitedirektiiviin 89/391/ETY [10] ja sen johdannaisdirektiiveihin, kuten kemiallisia tekijöitä koskevaan direktiiviin 98/24/EY [11] sekä syöpäsairauden vaaraa aiheuttavia tekijöitä ja perimän muutoksia aiheuttavia aineita koskevaan direktiiviin 2004/37/EY [12]. (22) Sisävesialusten teknisistä vaatimuksista 4 päivänä lokakuuta 1982 annetun neuvoston direktiivin 82/714/ETY [13] 6 artiklassa säädetään, että alukset, joilla on vaarallisten aineiden kuljetusta Reinillä koskevan säännön (ADN-R) mukaisesti annettu todistus, voivat kuljettaa vaarallisia aineita koko yhteisön alueella kyseisessä todistuksessa asetetuin ehdoin. Direktiiviä 82/714/ETY olisi tämän direktiivin hyväksymisen johdosta muutettava poistamalla kyseinen säännös. (23) Näin ollen direktiivit 94/55/EY ja 96/49/EY olisi kumottava. Lisäksi on selkeyden ja järkeistämisen takia tarpeen kumota vaarallisten aineiden maakuljetusten turvallisuusneuvonantajan nimeämisestä ja ammatillisesta pätevyydestä 3 päivänä kesäkuuta 1996 annettu neuvoston direktiivi 96/35/EY [14], vaarallisten aineiden maantie-, rautatie- ja sisävesikuljetusten turvallisuusneuvonantajan tutkintoa koskevista vähimmäisvaatimuksista 17 päivänä huhtikuuta 2000 annettu Euroopan parlamentin ja neuvoston direktiivi 2000/18/EY [15], jäsenvaltioille direktiivin 94/55/EY mukaisesti annettavasta luvasta myöntää tiettyjä vaarallisten aineiden tiekuljetuksia koskevia poikkeuksia 4 päivänä maaliskuuta 2005 tehty komission päätös 2005/263/EY [16] ja jäsenvaltioille annettavasta luvasta myöntää tiettyjä vaarallisten aineiden rautatiekuljetuksia koskevia poikkeuksia neuvoston direktiivin 96/49/EY mukaisesti 4 päivänä maaliskuuta 2005 tehty komission päätös 2005/180/EY [17], OVAT ANTANEET TÄMÄN DIREKTIIVIN: 1 artikla Soveltamisala 1. Tätä direktiiviä sovelletaan vaarallisten aineiden maantie-, rautatie- ja sisävesikuljetuksiin jäsenvaltioissa tai niiden välillä, mukaan luettuina kuormaaminen ja purkaminen, siirtäminen toisesta kuljetusmuodosta tai toiseen kuljetusmuotoon sekä kuljetusolosuhteiden edellyttämät pysähdykset. Sitä ei sovelleta vaarallisten aineiden kuljetuksiin, – a) joihin käytetään asevoimille kuuluvia tai niiden vastuulla olevia ajoneuvoja, vaunuja tai aluksia; – b) joihin käytetään merialuksia sellaisilla meriväylillä, jotka ovat osa sisävesiväyliä; – c) joihin käytetään lauttoja, jotka pelkästään ylittävät sisävesiväylän tai kulkevat sisävesisataman kautta; tai – d) jotka suoritetaan kokonaan suljetulla alueella. 2. Jäsenvaltiot voivat vuoden kuluessa tämän direktiivin voimaantulosta päättää olla soveltamatta liitteen III.1 säännöksiä seuraavista syistä: – a) niillä ei ole sisävesiä; – b) niiden sisävedet eivät ole sisävesien välityksellä yhteydessä muiden jäsenvaltioiden vesistöihin; tai – c) niiden sisävesillä ei kuljeteta vaarallisia aineita. Jos jäsenvaltio päättää olla soveltamatta liitteen III.1 säännöksiä, sen on ilmoitettava kyseisestä päätöksestä komissiolle, joka tiedottaa siitä muille jäsenvaltioille. 3. Tämä direktiivi ei vaikuta jäsenvaltion oikeuteen vahvistaa erityisiä vaatimuksia, jotka koskevat vaarallisten aineiden kansallisten tai kansainvälisten kuljetusten turvallisuutta niiden alueella, sikäli kuin kyseiset kuljetukset eivät kuulu tämän direktiivin soveltamisalaan. 2 artikla Määritelmät Tässä direktiivissä tarkoitetaan: 1) ’ADR-sopimuksella’ Genevessä 30 päivänä syyskuuta 1957 tehtyä eurooppalaista sopimusta vaarallisten tavaroiden kansainvälisistä tiekuljetuksista, sellaisena kuin se on muutettuna; 2) ’RID-ohjesäännöllä’ Vilnassa 3 päivänä kesäkuuta 1999 tehdyn kansainvälisiä rautatiekuljetuksia koskevan yleissopimuksen (COTIF) liitteenä C olevia vaarallisten aineiden kansainvälisiä rautatiekuljetuksia koskevia määräyksiä, sellaisina kuin ne ovat muutettuina; 3) ’ADN-sopimuksella’ Genevessä 26 päivänä toukokuuta 2000 tehtyä eurooppalaista sopimusta vaarallisten tavaroiden kansainvälisistä sisävesikuljetuksista; 4) ’ajoneuvolla’ tieliikenteeseen tarkoitettua, vähintään nelipyöräistä moottoriajoneuvoa, jonka suurin rakenteellinen nopeus on yli 25 km/h, ja sen perävaunuja, lukuun ottamatta kiskoilla kulkevia ajoneuvoja, maa- ja metsätaloustraktoreita, joiden suurin rakenteellinen nopeus on enintään 40 km/h, ja liikkuvia koneita; 5) ’vaunulla’ ilman käyttölaitteita olevaa rautatieajoneuvoa, joka liikkuu omilla pyörillään raiteistolla ja on tarkoitettu tavaroiden kuljettamiseen; 6) ’aluksella’ sisävesi- tai merialusta. 3 artikla Yleiset säännökset 1. Vaarallisia aineita ei saa kuljettaa, jos se on kielletty liitteissä I.1, II.1 ja III.1, sanotun kuitenkaan rajoittamatta 7 artiklan soveltamista. 2. Vaarallisten aineiden kuljetukset ovat sallittuja, jos noudatetaan liitteissä I.1, II.1 ja III.1 vahvistettuja ehtoja, sanotun kuitenkaan rajoittamatta yleisiä markkinoille pääsyä koskevia sääntöjä tai tavaroiden kuljetuksiin yleisesti sovellettavia sääntöjä. 4 artikla Kolmannet maat Yhteisön alueen ja kolmansien maiden väliset vaarallisten aineiden kuljetukset ovat sallittuja, jos ne suoritetaan ADR-sopimuksen, RID-ohjesäännön tai ADN-sopimuksen vaatimusten mukaisesti. 5 artikla Muihin syihin kuin kuljetusturvallisuuteen perustuvat rajoitukset Jäsenvaltioille jää oikeus säännellä vaarallisten aineiden kuljetusta alueellaan tai kieltää tällaiset kuljetukset, mutta vain muista kuin kuljetusturvallisuuteen liittyvistä syistä. 6 artikla Rajoitukset kuljetusturvallisuuteen liittyvistä syistä 1. Jäsenvaltiot voivat kuljetusturvallisuuteen liittyvistä syistä soveltaa tiukempia säännöksiä vaarallisten aineiden kansallisiin kuljetuksiin, joissa käytetään niiden alueella rekisteröityjä tai käyttöön otettuja ajoneuvoja, lukuun ottamatta kuitenkaan rakennetta koskevia vaatimuksia. 2. Jos jäsenvaltio toteaa onnettomuus- tai vaaratilanteessa, että sovellettavat turvallisuussäännökset eivät ole riittäneet rajoittamaan kuljetukseen liittyviä vaaroja, ja jos toimia on toteutettava kiireellisesti, sen on ilmoitettava komissiolle suunnitteluvaiheessa ne toimenpiteet, joita se ehdottaa toteutettaviksi. Komissio päättää 10 artiklan 2 kohdassa tarkoitettua menettelyä noudattaen, antaako se luvan toteuttaa kyseiset toimenpiteet ja kuinka kauan lupa on voimassa. 7 artikla Poikkeukset 1. Jäsenvaltiot voivat sallia muiden kuin liitteessä määrättyjen kielten käytön alueellaan tapahtuvissa kuljetuksissa. 2. a) Jäsenvaltiot voivat sillä edellytyksellä, että turvallisuutta ei vaaranneta, pyytää alueellaan tapahtuvia tiettyjen vaarallisten aineiden pienien määrien kuljetuksia varten poikkeuksia liitteistä I.1, II.1 tai III.1, lukuun ottamatta keski- ja korkea-aktiivisia radioaktiivisia aineita, sillä edellytyksellä, että tällaisia kuljetuksia koskevat ehdot eivät ole tiukempia kuin mainituissa liitteissä asetetut ehdot b) Jäsenvaltiot voivat myös sillä edellytyksellä, että turvallisuutta ei vaaranneta, pyytää alueellaan tapahtuvia vaarallisten aineiden kuljetuksia varten poikkeuksia liitteistä I.1, II.1 tai III.1: b1) lyhyen matkan paikallisten kuljetusten osalta tai b2) sellaisten määrätyillä reiteillä suoritettavien paikallisten rautatiekuljetusten osalta, jotka ovat osa tiettyä teollista prosessia ja joita valvotaan tarkasti selkeästi määritellyin edellytyksin. Komissio tutkii kussakin tapauksessa, onko tämän kohdan ensimmäisessä ja toisessa alakohdassa asetetut ehdot täytetty, ja päättää 10 artiklan 2 kohdassa tarkoitettua menettelyä noudattaen, sallitaanko kyseinen poikkeus ja lisätäänkö se liitteissä I.3, II.3 ja III.3 oleviin kansallisia lisäsäännöksiä koskeviin luetteloihin. 3. Poikkeukset ovat voimassa viisi vuotta niiden hyväksymispäivästä alkaen. Poikkeuksia on sovellettava ketään syrjimättä. 4. Jos jäsenvaltio pyytää poikkeusluvan pidentämistä, komissio tarkastelee kyseistä poikkeusta uudelleen. Jos liitteeseen I.1, II.1 tai III.1 ei ole tehty muutoksia, jotka vaikuttavat poikkeuksen asiasisältöön, komissio uusii luvan toiseksi viisivuotiskaudeksi. Jos liitteeseen I.1, II.1 tai III.1 on tehty poikkeuksen asiasisältöön vaikuttava muutos, komissio voi 10 artiklan 2 kohdassa tarkoitettua menettelyä noudattaen: a) ilmoittaa poikkeuksen olevan vanhentunut ja poistaa sen kyseisestä liitteestä; b) supistaa luvan soveltamisalaa ja muuttaa kyseistä liitettä vastaavasti; c) uusia luvan toiseksi viisivuotiskaudeksi. 5. Kukin jäsenvaltio voi omalla alueellaan myöntää yksittäisiä lupia tässä direktiivissä kiellettyihin vaarallisten aineiden kuljetuksiin tai kuljetuksiin, jotka suoritetaan erilaisin edellytyksin kuin tässä direktiivissä säädetään, sillä ehdolla, että kyseiset kuljetukset ovat selkeästi määriteltyjä ja ajallisesti rajoitettuja. 8 artikla Siirtymäsäännökset Jäsenvaltiot voivat omalla alueellaan pitää voimassa liitteissä I.2, II.2 ja III.2 luetellut säännökset. Jäsenvaltioiden, jotka pitävät voimassa tällaisia säännöksiä, on ilmoitettava siitä komissiolle. Komissio ilmoittaa asiasta muille jäsenvaltioille. 9 artikla Mukautukset Muutokset, jotka ovat tarpeen liitteiden mukauttamiseksi tieteen ja tekniikan kehitykseen, kuten seuranta- ja jäljitysteknologioiden käyttöön, tämän direktiivin kattamilla aloilla erityisesti ADR-sopimukseen, RID-ohjesääntöön ja ADN-sopimukseen tehtyjen muutosten huomioon ottamiseksi, tehdään 10 artiklan 3 kohdassa tarkoitettua valvonnan käsittävää sääntelymenettelyä noudattaen. 10 artikla Komitea 1. Komissiota avustaa vaarallisten aineiden kuljetuksia käsittelevä komitea. 2. Jos tähän kohtaan viitataan, sovelletaan päätöksen 1999/468/EY 5 ja 7 artiklaa ottaen huomioon mainitun päätöksen 8 artiklan säännökset. Päätöksen 1999/468/EY 5 artiklan 6 kohdassa tarkoitettu määräaika vahvistetaan kolmeksi kuukaudeksi. 3. Jos tähän kohtaan viitataan, sovelletaan päätöksen 1999/468/EY 5 a artiklan 1–4 kohtaa ja 7 artiklaa ottaen huomioon mainitun päätöksen 8 artiklan säännökset. Päätöksen 1999/468/EY 5 a artiklan 3 kohdan c alakohdassa tarkoitettu määräaika vahvistetaan yhdeksi kuukaudeksi, 4 kohdan b alakohdassa tarkoitettu määräaika yhdeksi kuukaudeksi ja 4 kohdan e alakohdassa tarkoitettu määräaika kahdeksi kuukaudeksi. 11 artikla Saattaminen osaksi kansallista lainsäädäntöä 1. Jäsenvaltioiden on saatettava tämän direktiivin noudattamisen edellyttämät lait, asetukset ja hallinnolliset määräykset voimaan viimeistään 31 päivänä joulukuuta 2008. Niiden on viipymättä toimitettava komissiolle kyseiset säädöstekstit sekä mainittujen säädösten ja tämän direktiivin säännösten välinen vastaavuustaulukko. Näissä jäsenvaltioiden antamissa säädöksissä on viitattava tähän direktiiviin tai niihin on liitettävä tällainen viittaus, kun ne virallisesti julkaistaan. Jäsenvaltioiden on säädettävä siitä, miten viittaukset tehdään. 2. Jäsenvaltioiden on toimitettava tässä direktiivissä tarkoitetuista kysymyksistä antamansa keskeiset kansalliset säännökset kirjallisina komissiolle. 12 artikla Muuttaminen Poistetaan direktiivin 82/714/ETY 6 artikla. 13 artikla Kumoamiset 1. Kumotaan direktiivit 94/55/EY, 96/49/EY, 96/35/EY ja 2000/18/EY. Kumottujen direktiivien säännösten nojalla annetut todistukset ovat voimassa niiden voimassaoloajan päättymiseen saakka. 2. Kumotaan päätökset 2005/263/EY ja 2005/180/EY. 14 artikla Voimaantulo Tämä direktiivi tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä. 15 artikla Osoitus Tämä direktiivi on osoitettu kaikille jäsenvaltioille. Tehty Brysselissä Euroopan parlamentin puolesta Neuvoston puolesta Puhemies Puheenjohtaja LIITTEET I Tiekuljetukset I.1. ADR-sopimus Vaarallisten tavaroiden kansainvälisistä tiekuljetuksista tehdyn eurooppalaisen sopimuksen (ADR) liitteet A ja B, sellaisina kuin niitä sovelletaan 1 päivästä tammikuuta 2009, siten, että ilmaisun ”sopimuspuoli” ymmärretään tarkoittavan ilmaisua ”jäsenvaltio”. I.2. Siirtymäkauden lisäsäännökset 1. Jäsenvaltiot voivat pitää voimassa direktiivin 94/55/EY 4 artiklan nojalla hyväksytyt poikkeukset 31 päivään joulukuuta 2010 tai siihen asti, kun liite I.1 on muutettu mainitussa artiklassa tarkoitettujen, vaarallisten aineiden kuljetuksia koskevien YK:n suositusten mukaiseksi, jos tämä tapahtuu aikaisemmin. 2. Jäsenvaltiot voivat sallia alueellaan ennen 1 päivää tammikuuta 1997 valmistettujen säiliöiden ja ajoneuvojen käytön, vaikka ne eivät ole tämän direktiivin mukaisia, jos ne on valmistettu 31 päivänä joulukuuta 1996 voimassa olleiden kansallisten vaatimusten mukaisesti, sillä edellytyksellä, että ne täyttävät vaaditun turvallisuustason. Tammikuun 1 päivänä 1997 tai sen jälkeen valmistettuja säiliöitä ja ajoneuvoja, jotka eivät ole tämän direktiivin mukaisia, mutta jotka on valmistettu niiden valmistuspäivänä voimassa olleiden direktiivin 94/55/EY vaatimusten mukaisesti, voidaan kuitenkin käyttää kansallisissa kuljetuksissa. 3. Jäsenvaltiot voivat sallia alueellaan ennen 1 päivää heinäkuuta 2007 valmistettujen kaasuastioiden, pullopakettien ja säiliöiden sekä ennen 1 päivää heinäkuuta 2003 valmistettujen muiden astioiden käytön, vaikka ne eivät ole tämän direktiivin mukaisia, jos ne on valmistettu sellaisten vaatimusten mukaisesti, joita sovellettiin niiden valmistuspäivänä mutta enintään 1 päivään heinäkuuta 2005 saakka kaasuastioiden, pullopakettien ja säiliöiden osalta ja enintään 1 päivään heinäkuuta 2001 saakka muiden astioiden osalta, sillä edellytyksellä, että tällaiset varusteet täyttävät vaaditun turvallisuustason. 4. Jäsenvaltiot, joissa ympäristön lämpötila on säännöllisesti alle – 20 °C, saavat asettaa tiukemmat standardit sellaisten materiaalien käyttölämpötilalle, joita käytetään muovipakkauksissa, säiliöissä ja niiden varusteissa ja jotka on tarkoitettu jäsenvaltion alueella suoritettaviin vaarallisten aineiden kansallisiin tiekuljetuksiin, siihen asti, kun kullakin ilmastovyöhykkeellä sovellettavia viitelämpötiloja koskevat määräykset lisätään tämän direktiivin liitteeseen I.1. 5. Jäsenvaltiot voivat säilyttää muut kuin tässä direktiivissä vahvistetut kansalliset säännöksensä, jotka koskevat nesteytettyjen kaasujen tai niiden seosten kuljetuksen viitelämpötilaa, kunnes säännökset asianmukaisista viitelämpötiloista määrätyille ilmastoalueille on sisällytetty eurooppalaisiin standardeihin ja viittaukset näihin standardeihin on liitetty tämän direktiivin liitteeseen I.1. 6. Jäsenvaltiot voivat säilyttää alueellaan 31 päivänä joulukuuta 1996 voimassa olleet kansalliset säännöksensä, jotka koskevat hätäkoodin tai vaarakortin käyttöä tai sijoittamista tämän direktiivin liitteessä I.1 vahvistetun vaarantunnusnumeron asemesta. I.3. Kansalliset lisäsäännökset Jäsenvaltioita koskevat poikkeukset, jotka on myönnetty niiden alueella tapahtuvia vaarallisten aineiden kuljetuksia varten 7 artiklan 2 kohdan nojalla. Poikkeusten numerointi: RO-a/b1/b2-MS-nn RO= tie a/b1/b2= 7 artiklan 2 kohdan a/b1/b2 alakohta MS= jäsenvaltion lyhenne Nn= järjestysnumero Poikkeukset 7 artiklan 2 kohdan a alakohdan nojalla BE Belgia RO–a–BE–1 Asia: Luokka 1 – Pienet määrät. Viittaus tämän direktiivin liitteeseen I.1: 1.1.3.6 Direktiivin liitteen sisältö: 1.1.3.6 kohdassa rajoitetaan tavallisessa ajoneuvossa kuljetettavien kaivosräjähteiden määrä 20 kilogrammaan. Kansallisen lainsäädännön sisältö: Kaukana toimituspaikoista sijaitsevien varastojen toiminnanharjoittajat voivat saada luvan kuljettaa enintään 25 kg dynamiittia tai voimakkaita räjähdysaineita ja 300 nallia tavallisella moottoriajoneuvolla räjähdysaineyksikön asettamin ehdoin. Alkuperäinen viittaus kansalliseen lainsäädäntöön: Arrêté royal du 23 septembre 1958 sur les produits explosifs, modifié par l'arrêté royal du 14 mai 2000. RO–a–BE–2 Asia: Eri luokkien aineita sisältäneiden puhdistamattomien tyhjien konttien kuljettaminen. Viittaus tämän direktiivin liitteeseen I.1: 5.4.1.1.6 Kansallisen lainsäädännön sisältö: Rahtikirjassa on oltava maininta ”puhdistamattomia tyhjiä pakkauksia, jotka ovat sisältäneet eri luokkien aineita”. Alkuperäinen viittaus kansalliseen lainsäädäntöön: Poikkeus 6-97. Huomautuksia: Euroopan komissio on kirjannut poikkeuksen numerolla 21 (6 artiklan 10 kohdan nojalla). RO–a–BE-3 Asia: Poikkeuksen RO–a–UK–4 hyväksyminen. Alkuperäinen viittaus kansalliseen lainsäädäntöön: DE Saksa RO–a–DE–1 Asia: Autonosien, joiden luokitustunnus on 1.4G, yhteenpakkaaminen ja yhteenkuormaus eräiden vaarallisten aineiden kanssa (n4). Viittaus tämän direktiivin liitteeseen I.1: 4.1.10 ja 7.5.2.1 Direktiivin liitteen sisältö: Yhteenpakkaamista ja yhteenkuormausta koskevat säännökset. Kansallisen lainsäädännön sisältö: YK-numeroihin 0431 ja 0503 kuuluvia aineita voidaan kuormata yhteen tiettyjen vaarallisten esineiden kanssa (autonvalmistukseen liittyvät tuotteet) tiettyinä määrinä, jotka on lueteltu poikkeuksessa. Arvoa 1000 (vastaa 1.1.3.6.4 kohtaa) ei saa ylittää. Alkuperäinen viittaus kansalliseen lainsäädäntöön: Gefahrgut-Ausnahmeverordnung – GGAV 2002 vom 6.11.2002 (BGBl. I S. 4350), geändert durch Artikel 2 der Verordnung vom 28.4.2003 (BGBl. I S. 595); Ausnahme 28. Huomautuksia: Poikkeusta tarvitaan autojen turvalaitteiden nopeiden toimitusten mahdollistamiseksi paikallisen kysynnän mukaisesti. Koska kyseessä oleva tuotevalikoima on erittäin laaja, näitä tuotteita ei yleensä varastoida paikallisissa autokorjaamoissa. RO–a–DE-2 Asia: Poikkeus vaatimukseen, jonka mukaan 1.1.3.6 kohdassa määriteltyjen tiettyjen vaarallisten aineiden määrien mukana on oltava rahtikirja ja lähettäjän vakuutus (n1). Viittaus tämän direktiivin liitteeseen I.1: 5.4.1.1.1 ja 5.4.1.1.6 Direktiivin liitteen sisältö: Rahtikirjan sisältö. Kansallisen lainsäädännön sisältö: Kaikki luokat luokkaa 7 lukuun ottamatta: rahtikirjaa ei tarvita, jos kuljetettavien tavaroiden määrä ei ylitä 1.1.3.6 kohdassa annettuja määriä. Alkuperäinen viittaus kansalliseen lainsäädäntöön: Gefahrgut-Ausnahmeverordnung – GGAV 2002 vom 6.11.2002 (BGBl. I S. 4350), geändert durch Artikel 2 der Verordnung vom 28.4.2003 (BGBl. I S. 595); Ausnahme 18. Huomautuksia: Pakkausten merkinnöissä ja varoituslipukkeissa annettujen tietojen katsotaan riittävän kotimaisissa kuljetuksissa, sillä rahtikirja ei aina sovellu kuljetuksiin, joihin liittyy paikallista jakelua. Euroopan komissio on kirjannut poikkeuksen numerolla 22 (6 artiklan 10 kohdan nojalla). RO–a–DE-3 Asia: Mittanormaalien ja polttoainepumppujen kuljettaminen (tyhjinä ja puhdistamattomina). Viittaus tämän direktiivin liitteeseen I.1: YK-numeroita 1202, 1203 ja 1223 koskevat määräykset. Direktiivin liitteen sisältö: Pakkaus, merkinnät, asiakirjat, kuljetus- ja käsittelyohjeet, ajoneuvon miehistön ohjeet. Kansallisen lainsäädännön sisältö: Poikkeuksen soveltamista varten määritellään sovellettavat määräykset ja lisäsäännökset; 1000 litraan saakka: puhdistamattomia tyhjiä pakkauksia vastaavat määräykset; yli 1000 litraa: säiliöitä koskevien tiettyjen määräysten noudattaminen; kuljetus ainoastaan tyhjänä ja puhdistamattomana. Alkuperäinen viittaus kansalliseen lainsäädäntöön: Gefahrgut-Ausnahmeverordnung – GGAV 2002 vom 6.11.2002 (BGBl. I S. 4350), geändert durch Artikel 2 der Verordnung vom 28.4.2003 (BGBl. I S. 595); Ausnahme 24. Huomautuksia: Luettelo nro 7, 38 ja 38a. RO–a–DE–4 Asia: Tiettyjen yksityiskäyttöön tarkoitettujen tavaroiden pieniä määriä koskeva poikkeus. Viittaus tämän direktiivin liitteeseen I.1: Tietyt luvun 3.2 taulukossa olevat YK-numerot luokissa 1–9. Direktiivin liitteen sisältö: Kuljetuslupa ja -määräykset. Kansallisen lainsäädännön sisältö: Luokat 1–9; poikkeus tiettyjen aineiden erittäin pienille määrille, jotka on pakattu yksityiskäyttöä varten; suurin määrä 50 kg kuljetusyksikköä kohden; sisäpakkaukseen sovelletaan yleisiä pakkausmääräyksiä. Alkuperäinen viittaus kansalliseen lainsäädäntöön: Gefahrgut-Ausnahmeverordnung – GGAV 2002 vom 6.11.2002 (BGBl. I S. 4350), geändert durch Artikel 2 der Verordnung vom 28.4.2003 (BGBl. I S. 595); Ausnahme 3. Huomautuksia: Poikkeuksen voimassaolo päättyy 31 päivänä joulukuuta 2004. Luettelo nro 14*. RO–a–DE–5 Asia: Lupa yhteenpakkaamiseen. Viittaus tämän direktiivin liitteeseen I.1: 4.1.10.4 MP2 Direktiivin liitteen sisältö: Yhteenpakkaaminen kielletty. Kansallisen lainsäädännön sisältö: Luokat 1.4S, 2, 3 ja 6.1; lupa pakata yhteen luokan 1.4S esineitä (pienten aseiden ammuksia), aerosoleja (luokka 2) sekä luokkiin 3 ja 6.1 kuuluvia puhdistus- ja käsittelyaineita (YK-numerot lueteltu) yhdistelmiksi, joita myydään pakkausryhmään II kuuluvassa yhteisessä pakkauksessa pieninä määrinä. Alkuperäinen viittaus kansalliseen lainsäädäntöön: Gefahrgut-Ausnahmeverordnung – GGAV 2002 vom 6.11.2002 (BGBl. I S. 4350), geändert durch Artikel 2 der Verordnung vom 28.4.2003 (BGBl. I S. 595); Ausnahme 21. Huomautuksia: Luettelo nro 30*, 30a, 30b, 30c, 30d, 30e, 30f ja 30g. DK Tanska RO–a–DK–1 Asia: Kotitalouksista ja tietyistä yrityksistä kerättyjen, vaarallisten aineiden jätteitä tai jäämiä sisältävien pakkausten tiekuljetus jätteistä huolehtimista varten. Viittaus tämän direktiivin liitteeseen I.1: Osa 2, 4.1.4, 4.1.10, 5.2, 5.4 ja 8.2. Direktiivin liitteen sisältö: Luokitusperiaatteet. Yhteenpakkaamista koskevat määräykset. Merkintöjä ja varoituslipukkeita koskevat määräykset. Rahtikirja. Kansallisen lainsäädännön sisältö: Kotitalouksista tai tietyistä yrityksistä kerättyjä, kemikaalijätteitä tai -jäämiä sisältäviä sisäpakkauksia voidaan pakata yhteen tiettyihin UN-hyväksyttyihin ulkopakkauksiin. Kunkin sisäpakkausten sisältö saa olla enintään 5 kg tai 5 l. Poikkeukset luokitusta, merkintöjä ja varoituslipukkeita, asiakirjoja sekä koulutusta koskevista määräyksistä. Alkuperäinen viittaus kansalliseen lainsäädäntöön: Bekendtgørelse nr. 729 of 15. august 2001 om vejtransport of farligt gods § 4, stk. 3. Huomautuksia: Tarkka luokitus ja kaikkien ADR-määräysten soveltaminen on mahdotonta, kun kemikaalijätteitä tai -jäämiä kerätään kotitalouksista ja tietyistä yrityksistä jätteistä huolehtimista varten. Jätteet ovat tyypillisesti vähittäismyyntipakkauksissa. RO–a–DK–2 Asia: Räjähde- ja sytytinpakkausten tiekuljetus samassa ajoneuvossa. Viittaus tämän direktiivin liitteeseen I.1: 7.5.2.2 Direktiivin liitteen sisältö: Yhteenpakkaamista koskevat määräykset. Kansallisen lainsäädännön sisältö: Vaarallisten aineiden tiekuljetuksissa on noudatettava ADR-määräyksiä. Alkuperäinen viittaus kansalliseen lainsäädäntöön: Bekendtgørelse nr. 729 of 15. august 2001 om vejtransport of farligt gods § 4, stk. 1. Huomautuksia: Käytännössä on tarpeellista, että räjähteet on voitava kuormata yhteen sytytinten kanssa samaan ajoneuvoon, kun näitä tavaroita kuljetetaan niiden varastointipaikalta työmaalle ja takaisin. Kun vaarallisten aineiden kuljetuksia koskevaa Tanskan lainsäädäntöä muutetaan, Tanskan viranomaiset sallivat tällaiset kuljetukset seuraavin ehdoin: (1) Ryhmän D räjähteitä saa kuljettaa enintään 25 kg. (2) Ryhmän B sytyttimiä saa kuljettaa enintään 200 kappaletta. (3) Sytyttimet ja räjähteet on pakattava erikseen UN-sertifioituihin pakkauksiin direktiivin 94/55/EY, sellaisena kuin se on muutettuna direktiivillä 2000/16/EY, säännösten mukaisesti. (4) Sytyttimiä sisältävän pakkauksen ja räjähteitä sisältävän pakkauksen välisen etäisyyden on oltava vähintään yksi metri. Etäisyyden on säilyttävä myös äkillisessä jarrutuksessa. Sytyttimiä sisältävät pakkaukset ja räjähteitä sisältävät pakkaukset on sijoitettava siten, että ne voidaan poistaa nopeasti ajoneuvosta. (5) Kaikkia muita vaarallisten aineiden tiekuljetuksia koskevia sääntöjä on noudatettava. FI Suomi RO–a–FI–1 Asia: Vaarallisten aineiden tiettyjen määrien kuljettaminen linja-autoissa ja vähäaktiivisten radioaktiivisten aineiden pienten määrien kuljettaminen terveydenhuoltoa ja tutkimusta varten. Viittaus tämän direktiivin liitteeseen I.1: 4.1, 5.4 Direktiivin liitteen sisältö: Pakkausmääräykset, asiakirjat. Kansallisen lainsäädännön sisältö: Linja-autoissa saa kuljettaa ilman rahtikirjaa vaarallisia aineita 1.1.3.6 kohdassa tarkoitettuja määriä pienempinä määrinä siten, että suurin kokonaismassa on enintään 200 kg, eikä kaikkia pakkausvaatimuksia tarvitse noudattaa. Kuljetettaessa vähäaktiivisia radioaktiivisia aineita enintään 50 kg:n määrinä terveydenhoitoa ja tutkimusta varten, ajoneuvoa ei tarvitse merkitä ja varustaa ADR-määräysten mukaisesti. Alkuperäinen viittaus kansalliseen lainsäädäntöön: Liikenne- ja viestintäministeriön asetus vaarallisten aineiden kuljetuksesta tiellä (277/2002; 313/2003, 312/2005). RO–a–FI-2 Asia: Tyhjiä säiliöitä koskeva merkintä rahtikirjassa. Viittaus tämän direktiivin liitteeseen I.1: 5.4.1.1.6 Direktiivin liitteen sisältö: Erityismääräykset tyhjille, puhdistamattomille pakkauksille, ajoneuvoille, konteille, säiliöille, monisäiliöajoneuvoille ja MEG-konteille. Kansallisen lainsäädännön sisältö: Sellaisten tyhjien puhdistamattomien säiliöajoneuvojen osalta, joissa on kuljetettu kahta tai useampaa YK-numeroon 1202, 1203 tai 1223 kuuluvaa ainetta, rahtikirjassa olevaa merkintää voidaan täydentää sanoilla ”viimeisin kuorma” ja ilmoittamalla sen tuotteen nimi, jonka syttymispiste on alhaisin: ”Tyhjä säiliöajoneuvo, 3, viimeisin kuorma: UN 1203 Moottoripolttoaine, II”. Alkuperäinen viittaus kansalliseen lainsäädäntöön: Liikenne- ja viestintäministeriön asetus vaarallisten aineiden kuljetuksesta tiellä (277/2002; 313/2003). RO–a–FI–3 Asia: Räjähteiden kuljettamiseen käytettävän kuljetusyksikön varoituslipukkeet ja merkinnät Viittaus tämän direktiivin liitteeseen I.1: 5.3.2.1.1 Direktiivin liitteen sisältö: Oranssikilpeä koskevat yleiset määräykset. Kansallisen lainsäädännön sisältö: Kuljetusyksiköihin (yleensä pakettiautoihin), joissa kuljetetaan pieniä määriä räjähteitä (suurin nettopaino 1 000 kg) louhoksille ja työmaille, voidaan kiinnittää eteen ja taakse mallin nro 1 mukainen suurlipuke. Alkuperäinen viittaus kansalliseen lainsäädäntöön: Liikenne- ja viestintäministeriön asetus vaarallisten aineiden kuljetuksesta tiellä (277/2002; 313/2003). FR Ranska RO–a–FR–1 Asia: Kannettavien ja siirrettävien gammaradiografialaitteiden kuljettaminen (18). Viittaus tämän direktiivin liitteeseen I.1: Liitteet A ja B Direktiivin liitteen sisältö: Kansallisen lainsäädännön sisältö: Laitteiden käyttäjien suorittamille gammaradiografialaitteiden kuljetuksille erityisajoneuvoissa myönnetään poikkeus, mutta näihin kuljetuksiin sovelletaan erityismääräyksiä. Alkuperäinen viittaus kansalliseen lainsäädäntöön: Arrêté du 1er juin 2001 relatif au transport de marchandises dangereuses par route (vaarallisten aineiden tiekuljetuksista 1 päivänä kesäkuuta 2001 annettu asetus, ”ADR-asetus”), 28 artikla. RO–a–FR-2 Asia: Sellaisen hoitotoimenpiteistä syntyvän jätteen kuljetukset, johon liittyy infektiovaara ja jota käsitellään YK-numeroon 3291 kuuluvina anatomisina osina ja jonka massa on enintään 15 kg. Viittaus tämän direktiivin liitteeseen I.1: Liitteet A ja B Kansallisen lainsäädännön sisältö: ADR-määräysten vaatimuksista vapautetaan sellaisen hoitotoimenpiteistä syntyvän jätteen kuljetukset, johon liittyy infektiovaara ja jota käsitellään YK-numeroon 3291 kuuluvina anatomisina osina ja jonka massa on enintään 15 kg. Alkuperäinen viittaus kansalliseen lainsäädäntöön: Arrêté du 1er juin 2001 relatif au transport de marchandises dangereuses par route (vaarallisten aineiden tiekuljetuksista 1 päivänä kesäkuuta 2001 annettu asetus, ”ADR-asetus”), 12 artikla. RO–a–FR–3 Asia: Vaarallisten aineiden kuljettaminen julkisissa matkustaja-ajoneuvoissa (18). Viittaus tämän direktiivin liitteeseen I.1: 8.3.1 Direktiivin liitteen sisältö: Matkustajien ja vaarallisten aineiden kuljettaminen. Kansallisen lainsäädännön sisältö: Vaarallisten aineiden kuljettaminen käsimatkatavarana julkisissa kulkuneuvoissa sallitaan: ainoastaan kollien pakkauksia, merkintöjä ja varoituslipukkeita koskevia 4.1, 5.2 ja 3.4 luvun määräyksiä sovelletaan. Alkuperäinen viittaus kansalliseen lainsäädäntöön: Arrêté du 1er juin 2001 relatif au transport de marchandises dangereuses par route (vaarallisten aineiden tiekuljetuksista 1 päivänä kesäkuuta 2001 annettu asetus, ”ADR-asetus”), 21 artikla. Huomautuksia: Vaarallisia tavaroita saa kuljettaa käsimatkatavarana ainoastaan henkilökohtaiseen tai omaan ammattikäyttöön. Hengitysongelmista kärsivät potilaat voivat kuljettaa kannettavia kaasuastioita, joissa on yhteen matkaan riittävä määrä kaasua. RO–a–FR-4 Asia: Vaarallisten aineiden pienten määrien kuljettaminen omaan lukuun (18). Viittaus tämän direktiivin liitteeseen I.1: 5.4.1. Direktiivin liitteen sisältö: Rahtikirja vaaditaan. Kansallisen lainsäädännön sisältö: 5.4.1 kohdassa määrättyä rahtikirjaa ei tarvita, jos omaan lukuun kuljetetaan vaarallisten aineiden pieniä määriä, jotka eivät ylitä 1.1.3.6 kohdassa määrättyjä rajoja. Alkuperäinen viittaus kansalliseen lainsäädäntöön: Arrêté du 1er juin 2001 relatif au transport de marchandises dangereuses par route (vaarallisten aineiden tiekuljetuksista 1 päivänä kesäkuuta 2001 annettu asetus, ”ADR-asetus”), 23-2 artikla. IE Irlanti RO–a–IE–1 Asia: Poikkeus ADR-määräysten 5.4.0 kohdan vaatimuksesta, jonka mukaan kuljetuksen mukana on oltava rahtikirja; poikkeus koskee luokan 3 torjunta-aineita, jotka on lueteltu 2.2.3.3 kohdassa FT2 torjunta-aineina (syttymispiste < 23oC), ja luokan 6.1 torjunta-aineita, jotka on lueteltu 2.2.61.3 kohdassa T6 nestemäisinä torjunta-aineina (syttymispiste vähintään 23oC), kun kuljetettavien vaarallisten aineiden määrät eivät ylitä ADR-määräysten 1.1.3.6 kohdassa vahvistettuja määriä. Viittaus tämän direktiivin liitteeseen I.1: 5.4 Direktiivin liitteen sisältö: Rahtikirja vaaditaan. Kansallisen lainsäädännön sisältö: Rahtikirjaa ei vaadita ADR-määräysten luokkiin 3 ja 6.1 kuuluvien torjunta-aineiden kuljetuksissa, kun kuljetettavien vaarallisten aineiden määrät eivät ylitä ADR-määräysten 1.1.3.6 kohdassa vahvistettuja määriä. Alkuperäinen viittaus kansalliseen lainsäädäntöön: Regulation 82(9) of the ’Carriage of Dangerous Goods by Road Regulations 2004’. Huomautuksia: Vaatimus olisi tarpeettoman työläs näiden torjunta-aineiden paikallisissa kuljetuksissa ja toimituksissa. RO–a–IE–2 Asia: Poikkeus joistain pakkaamista, merkintöjä ja varoituslipukkeita koskevista ADR-määräysten vaatimuksista, kun kuljetetaan pieniä määriä (pienempiä kuin 1.1.3.6 kohdassa vahvistetut määrät) luokkaan 1 kuuluvia vanhentuneita pyroteknisiä esineitä, joiden luokituskoodi on 1.3G, 1.4G tai 1.4S ja joiden YK-numero on 0092, 0093, 0403 tai 0404, lähimpään varuskuntaan lopullista huolehtimista varten. Viittaus tämän direktiivin liitteeseen I.1: 1.1.3.6, 4.1, 5.2 ja 6.1. Direktiivin liitteen sisältö: Vanhentuneista pyroteknisistä aineista huolehtiminen. Kansallisen lainsäädännön sisältö: Pakkaamista, merkintöjä ja varoituslipukkeita koskevia ADR-määräyksiä ei sovelleta YK-numeroon 0092, 0093, 0403 tai 0404 kuuluvien vanhentuneiden pyroteknisten esineiden kuljetuksiin lähimpään varuskuntaan sillä edellytyksellä, että ADR-määräysten yleisiä pakkausmääräyksiä noudatetaan ja rahtikirjassa annetaan lisätietoja. Poikkeusta sovelletaan ainoastaan näiden vanhentuneiden pyroteknisten esineiden paikallisiin kuljetuksiin lähimpään varuskuntaan, jossa niistä voidaan huolehtia turvallisesti. Alkuperäinen viittaus kansalliseen lainsäädäntöön: Regulation 82(10) of the ’Carriage of Dangerous Goods by Road Regulations 2004’. Huomautuksia: Vanhentuneiden hätärakettien pienten määrien kuljettaminen varuskuntiin turvallista huolehtimista varten on aiheuttanut huviveneiden omistajille ja alusten tavarantoimittajille erityisesti pakkausvaatimuksiin liittyviä vaikeuksia. Poikkeus koskee ainoastaan pienten määrien (pienempien kuin 1.1.3.6 kohdassa vahvistetut määrät) paikallisia kuljetuksia. RO–a–IE-3 Asia: Poikkeus lukujen 6.7 ja 6.8 vaatimuksista, kun nimellisesti tyhjiä puhdistamattomia varastosäiliöitä (joita käytetään varastointiin tietyssä paikassa) kuljetaan teitse puhdistusta, korjausta, testausta tai romutusta varten. Viittaus tämän direktiivin liitteeseen I.1: 6.7 ja 6.8 Direktiivin liitteen sisältö: Säiliöiden suunnittelua, rakennetta, tarkastamista ja testausta koskevat vaatimukset. Kansallisen lainsäädännön sisältö: [Ehdotettu] poikkeus ADR-määräysten lukujen 6.7 ja 6.8 vaatimuksista, kun nimellisesti tyhjiä puhdistamattomia varastosäiliöitä (joita käytetään varastointiin tietyssä paikassa) kuljetaan teitse puhdistusta, korjausta, testausta tai romutusta varten. Poikkeusta sovelletaan seuraavin ehdoin: a) säiliöstä on poistettu niin suuri osa siihen liittyvistä putkistoista kuin on käytännössä mahdollista; b) säiliöön on asennettu sopiva paineenalennusventtiili, joka on käytössä koko kuljetuksen ajan; ja c) rajoittamatta b kohdan soveltamista kaikki säiliössä olevat aukot ja siihen mahdollisesti liittyvät putkistot on tukittu niin hyvin kuin se on käytännössä mahdollista vaarallisten aineiden vuotojen estämiseksi. Alkuperäinen viittaus kansalliseen lainsäädäntöön: Proposed amendment to ’Carriage of Dangerous Goods by Road Regulations, 2004’. Huomautuksia: Näitä säiliöitä ei käytetä aineiden kuljetuksiin vaan niiden varastointiin tietyissä paikoissa. Ne sisältävät pieniä määriä vaarallisia aineita, kun niitä kuljetetaan toiseen paikkaan esim. puhdistusta tai korjausta varten. Aiemmin 6 artiklan 10 kohdan nojalla kirjattu poikkeus. RO–a–IE–4 Asia: Poikkeus ADR-määräysten 5.3 ja 5.4 luvun, 7 osan ja liitteen B vaatimuksista juomien annosteluaineita sisältävien kaasupullojen kuljetuksissa, kun niitä kuljetetaan samassa ajoneuvossa kuin juomia, joiden annosteluun niitä käytetään. Viittaus tämän direktiivin liitteeseen I.1: 5.3 ja 5.4 luku, 7 osa ja liite B Direktiivin liitteen sisältö: Ajoneuvon merkinnät, kuljetuksen mukana seuraavat asiakirjat sekä kuljetusvälineitä ja kuljetuksia koskevat määräykset. Kansallisen lainsäädännön sisältö: [Ehdotettu] poikkeus ADR-määräysten 5.3 ja 5.4 luvun, 7 osan ja liitteen B vaatimuksista juomien annosteluaineita sisältävien kaasupullojen kuljetuksissa, kun niitä kuljetetaan samassa ajoneuvossa kuin juomia, joiden annosteluun niitä käytetään. Alkuperäinen viittaus kansalliseen lainsäädäntöön: Proposed amendment to ’Carriage of Dangerous Goods by Road Regulations, 2004’. Huomautuksia: Pääasiallisena toimintana on sellaisten juomien pakkausten jakelu, jotka eivät ole ADR-määräysten alaisia aineita; niiden ohella kuljetetaan pieniä määriä pieniä pulloja, joissa on juomien annosteluaineita. Aiemmin 6 artiklan 10 kohdan nojalla kirjattu poikkeus. RO–a–IE–5 Asia: Irlannin sisäisiä kuljetuksia koskeva poikkeus astioiden rakennetta ja testausta sekä käyttöä koskevista vaatimuksista, jotka sisältyvät ADR-määräysten 6.2 ja 4.1 lukuun; poikkeus koskee luokan 2 kaasuja sisältäviä kaasupulloja ja -astioita, joita on kuljetettu multimodaalisessa kuljetusketjussa, johon sisältyy merikuljetus, kun i) pullot ja astiat on rakennettu ja testattu ja niitä käytetään IMDG-koodin mukaisesti, ii) pulloja ja astioita ei täytetä uudelleen Irlannissa vaan ne palautetaan nimellisesti tyhjinä multimodaalisen kuljetusketjun lähtömaahan ja iii) pulloja ja astioita jaellaan paikallisesti pieninä määrinä. Viittaus tämän direktiivin liitteeseen I.1: 1.1.4.2, 4.1 ja 6.2 Direktiivin liitteen sisältö: Multimodaalikuljetuksia koskevat määräykset, merikuljetukset mukaan luettuina, pullojen ja astioiden käyttö luokan 2 kaasuille ja näiden pullojen ja astioiden rakenne ja testaus. Kansallisen lainsäädännön sisältö: [Ehdotus] Lukujen 4.1 ja 6.2 määräyksiä ei sovelleta luokan 2 kaasuille tarkoitettuihin pulloihin ja astioihin seuraavin ehdoin: i) pullot ja astiat on rakennettu ja testattu IMDG-koodin mukaisesti, ii) pulloja ja astioita käytetään IMDG-koodin mukaisesti, iii) pullot ja astiat on toimitettu lähettäjälle multimodaalikuljetuksena, johon sisältyy merikuljetus, iv) pullojen ja astioiden kuljetus multimodaalikuljetuksen vastaanottajalta (johon viitataan edellä iii kohdassa) loppukäyttäjälle koostuu yhdestä saman päivä aikana toteutettavasta kuljetustapahtumasta, v) pulloja ja astioita ei täytetä uudelleen Irlannin alueella ja ne palautetaan nimellisesti tyhjinä multimodaalikuljetuksen lähtömaahan (johon viitataan edellä iii kohdassa) ja vi) pulloja ja astioita jaellaan Irlannin alueella paikallisesti pieninä määrinä. Alkuperäinen viittaus kansalliseen lainsäädäntöön: Proposed amendment to ’Carriage of Dangerous Goods by Road Regulations, 2004’. Huomautuksia: Tällaiset pullot ja astiat sisältävät loppukäyttäjien laatimien eritelmien mukaisia kaasuja, minkä vuoksi niitä on tuotava ADR-alueen ulkopuolelta. Käytön jälkeen nämä nimellisesti tyhjät pullot ja astiat on palautettava alkuperämaahan täytettäviksi uudelleen erityisten eritelmien mukaisilla kaasuilla; niitä ei saa täyttää uudelleen Irlannin alueella tai missään ADR-alueella. Vaikka pullot ja astiat eivät olekaan ADR-määräysten mukaisia, ne ovat IMDG-koodin mukaisia ja sen nojalla hyväksyttyjä. ADR-alueen ulkopuolelta alkavan multimodaalikuljetuksen on määrä päättyä maahantuojan tiloihin, josta näitä pulloja ja astioita on tarkoitus jaella paikallisesti pieninä määrinä Irlannissa sijaitseville loppukäyttäjille. Tällainen Irlannin alueella tapahtuva kuljetus kuuluu direktiivin 95/55/EY 6 artiklan 9 kohdan, sellaisena kuin se on muutettuna, soveltamisalaan. LT Liettua RO–a–LT–1 Asia: Poikkeuksen RO–a–UK-6 hyväksyminen. Alkuperäinen viittaus kansalliseen lainsäädäntöön: Lietuvos Respublikos Vyriausybės 2000 m. kovo 23 d. nutarimas Nr. 337 ”Dėl pavojingų krovinių vežimo kelių transportu Lietuvos Respublikoje” (Liettuan hallituksen 23. maaliskuuta 2000 tekemä päätös N:o 337 vaarallisten aineiden tiekuljetuksista Liettuan tasavallassa). UK Yhdistynyt kuningaskunta RO–a–UK–1 Asia: Vähäistä vaaraa aiheuttavien radioaktiivisten esineiden, kuten kellojen, rannekellojen, savunilmaisimien ja kompassineulojen, kuljettaminen (E1). Viittaus tämän direktiivin liitteeseen I.1: Useimmat ADR-määräysten vaatimukset Direktiivin liitteen sisältö: Luokkaan 7 kuuluvien aineiden kuljettamista koskevat vaatimukset. Kansallisen lainsäädännön sisältö: Tiettyjen kaupallisten tuotteiden, jotka sisältävät vähäisiä määriä radioaktiivisia aineita, täydellinen vapauttaminen kansallisten säädösten vaatimuksista. (Valaiseva laite, joka on tarkoitettu kulkemaan henkilön mukana; yhdessä ajoneuvossa tai rautatievaunussa saa kuljettaa enintään 500 kotitalouskäyttöön tarkoitettua savunilmaisinta, joiden kunkin aktiivisuus on enintään 40 kBq; tai yhdessä ajoneuvossa tai rautatievaunussa saa kuljettaa enintään viittä valaisinta, jotka sisältävät kaasumaista tritiumia ja joiden kunkin aktiivisuus on enintään 10 GBq). Alkuperäinen viittaus kansalliseen lainsäädäntöön: The Radioactive Material (Road Transport) Regulations 2002 Regulation 5 (4) (d). The Carriage of Dangerous Goods and Use of Transportable Pressure Equipment Regulations 2004: Regulation 3(10). Huomautuksia: Tämä poikkeus on lyhytaikainen toimenpide, jota ei enää tarvita sen jälkeen kun IAEA:n määräysten vastaavat muutokset sisällytetään ADR-määräyksiin RO–a–UK–2 Asia: Poikkeus vaatimukseen, jonka mukaan 1.1.3.6 kohdassa määriteltyjen vaarallisten aineiden (muiden kuin luokan 7 aineiden) tiettyjen määrien mukana on oltava rahtikirja (E2). Viittaus tämän direktiivin liitteeseen I.1: 1.1.3.6.2 ja 1.1.3.6.3 Direktiivin liitteen sisältö: Poikkeukset tietyistä vaatimuksista, kun kuljetetaan tiettyjä määriä kuljetusyksikköä kohden. Kansallisen lainsäädännön sisältö: Vähäisiä määriä kuljetettaessa ei tarvita rahtikirjaa, paitsi jos nämä määrät ovat osa suurempaa kuormaa. Alkuperäinen viittaus kansalliseen lainsäädäntöön: The Carriage of Dangerous Goods and Use of Transportable Pressure Equipment Regulations 2004: Regulation 3(7)(a). Huomautuksia: Tämä poikkeus sopii kotimaanliikenteeseen, sillä rahtikirja ei aina sovellu kuljetuksiin, joihin liittyy paikallista jakelua. RO–a–UK–3 Asia: Poikkeus vaatimukseen, jonka mukaan matala-aktiivisia radioaktiivisia aineita kuljettavissa ajoneuvoissa on oltava sammuttimet (E4). Viittaus tämän direktiivin liitteeseen I.1: 8.1.4 Direktiivin liitteen sisältö: Vaatimus, jonka mukaan ajoneuvoissa on oltava sammuttimet. Kansallisen lainsäädännön sisältö: Poistetaan sammuttimia koskeva vaatimus ajoneuvoilta, joissa kuljetetaan ainoastaan poikkeuksen piiriin kuuluvia kolleja (YK-numerot 2908, 2909, 2910 ja 2911). Vaatimusta lievennetään tapauksissa, joissa kuljetetaan ainoastaan pieni määrä kolleja. Alkuperäinen viittaus kansalliseen lainsäädäntöön: The Radioactive Material (Road Transport) Regulations 2002 Regulation 5 (4) (d). Huomautuksia: Sammuttimien kuljettaminen on käytännössä merkityksetöntä kuljetettaessa YK-numeroihin 2908, 2909, 2910 tai 2911 kuuluvia tavaroita, sillä niitä kuljetetaan usein pienissä ajoneuvoissa. RO–a–UK–4 Asia: Tavaroiden (lukuun ottamatta luokkien 1, 4.2, 6.2 ja 7 aineita) jakelu sisäpakkauksissa jakelukeskuksesta vähittäismyyjälle tai käyttäjälle tai vähittäismyyjältä loppukäyttäjälle (N1). Viittaus tämän direktiivin liitteeseen I.1: 6.1. Direktiivin liitteen sisältö: Pakkausten rakennetta ja testausta koskevat vaatimukset. Kansallisen lainsäädännön sisältö: Pakkauksissa ei tarvitse olla RID/ADR- tai UN-merkintää tai muita merkintöjä, jos ne sisältävät vähäisiä määriä tavaroita luettelon 3 mukaisesti. Alkuperäinen viittaus kansalliseen lainsäädäntöön: The Carriage of Dangerous Goods and Use of Transportable Pressure Equipment Regulations 2004: Regulation 7(4) and Regulation 36 Authorisation Number 13. Huomautuksia: ADR-määräysten vaatimukset eivät sovellu kuljetusten loppuvaiheisiin, jotka suuntautuvat jakelukeskuksesta vähittäismyyjälle tai käyttäjälle tai vähittäismyyjältä loppukäyttäjälle. Poikkeuksen tarkoituksena on sallia se, että vähittäismyyntiin tarkoitettujen tavaroiden sisäpakkauksia voidaan kuljettaa ilman ulkopakkauksia paikallisten jakelukuljetusten viimeisessä vaiheessa. RO–a–UK–5 Asia: Sallitaan erilainen ”enimmäismäärä kuljetusyksikössä” luokan 1 tavaroille 1.1.3.6.3 kohdassa olevan taulukon kuljetuskategorioissa 1 ja 2 (N10). Viittaus tämän direktiivin liitteeseen I.1: 1.1.3.6.3 ja 1.1.3.6.4 Direktiivin liitteen sisältö: Kuljetusyksikköä kohden kuljetettaviin määriin liittyvät poikkeukset. Kansallisen lainsäädännön sisältö: Vähäisiin räjähdemääriin ja räjähteiden yhteenkuormaukseen liittyviä poikkeuksia koskevat säännöt. Alkuperäinen viittaus kansalliseen lainsäädäntöön: Carriage of Explosives by Road Regulations 1996, reg. 13 and Schedule 5; reg. 14 and Schedule 4. Huomautuksia: Säännöksissä sallitaan luokan 1 tavaroille erilaiset enimmäismäärät, eli ”50” kuljetuskategoriassa 1 ja ”500” kuljetuskategoriassa 2. Yhteenkuormattujen kuormien laskemiseksi käytetään kuljetuskategorialle 1 kerrointa ”20” ja kuljetuskategorialle 2 kerrointa ”2”. Aiemmin 6 artiklan 10 artiklan nojalla kirjattu poikkeus. RO–a–UK–6 Asia: EX/II-tyypin ajoneuvoissa kuljetettavien räjähteitä sisältävien esineiden suurimman sallitun nettomassan suurentaminen (N13). Viittaus tämän direktiivin liitteeseen I.1: 7.5.5.2 Direktiivin liitteen sisältö: Kuljetettavien räjähteiden ja räjähteitä sisältävien esineiden määriä koskevat rajoitukset. Kansallisen lainsäädännön sisältö: Kuljetettavien räjähteiden ja räjähteitä sisältävien esineiden määriä koskevat rajoitukset. Alkuperäinen viittaus kansalliseen lainsäädäntöön: Carriage of Explosives by Road Regulations 1996, reg. 13, Schedule 3. Huomautuksia: Yhdistyneen kuningaskunnan säännöksissä sallitaan II-tyypin ajoneuvoissa 5000 kg:n suurin nettomassa yhteensopivuusryhmille 1.1C, 1.1D, 1.1E ja 1.1J. Monet Euroopassa kuljetettavat luokkien 1.1C, 1.1D, 1.1E ja 1.1J esineet ovat suurikokoisia tai tilaa vieviä ja yli 2,5 metriä pitkiä. Ne ovat pääasiassa sotilaskäyttöön tarkoitettuja räjähdysaineita sisältäviä esineitä. EX/III-ajoneuvojen rakenteeseen liittyvien rajoitusten vuoksi (ajoneuvojen on oltava suljettuja) tällaisia esineitä on erittäin vaikea lastata ja purkaa. Eräiden esineiden lastaukseen ja purkamiseen tarvittaisiin erikoislaitteita reitin molemmissa päissä. Käytännössä tällaisia laitteita on saatavilla vain harvoin. Isossa-Britanniassa on käytössä vain muutamia EX/III-ajoneuvoja, ja teollisuuden kannalta olisi erittäin työlästä vaatia useampien EX/III-erikoisajoneuvojen rakentamista tämäntyyppisten räjähteiden kuljettamista varten. Iso-Britanniassa sotilasräjähteitä kuljettavat pääasiassa kaupalliset liikenteenharjoittajat, jotka eivät voi hyödyntää puitedirektiivissä säädettyä, sotilasajoneuvoja koskevaa poikkeusta. Tämän ongelman poistamiseksi Iso-Britanniassa on ollut aina sallittua, että EX/II-tyypin ajoneuvoissa kuljetetaan enintään 5 000 kg tällaisia esineitä. Nykyinen raja ei aina riitä, koska yksi esine voi sisältää yli 1000 kg räjähdettä. Vuoden 1950 jälkeen on sattunut vain kaksi vaaratilannetta (molemmat 1950-luvulla), joissa on ollut mukana yli 5 000 kg räjähdysaineita. Vaaratilanteiden syinä olivat rengaspalo ja kuuman pakokaasujärjestelmän sytyttämät peitteet. Tulipalot olisivat voineet sattua myös pienemmällä kuormalla. Vaaratilanteet eivät aiheuttaneet kuolonuhreja tai vammoja. On olemassa empiiristä näyttöä siitä, että oikein pakatut räjähteitä sisältävät esineet eivät todennäköisesti laukea iskun, esimerkiksi ajoneuvojen törmäyksen, seurauksena. Sotilasraporteista ja ohjusten iskukokeiden testitiedoista saatu näyttö osoittaa, että ammusten laukeaminen edellyttää iskunopeutta, joka on suurempi kuin 12 metrin pudotuskokeessa saavutettu nopeus. Poikkeus ei vaikuttaisi voimassa oleviin turvallisuusnormeihin. RO–a–UK–7 Asia: Tiettyjen luokan 1 tavaroiden pieniä määriä koskeva poikkeus valvontavaatimuksesta (N12). Viittaus tämän direktiivin liitteeseen I.1: 8.4 ja 8.5 S1(6) Direktiivin liitteen sisältö: Valvontavaatimukset ajoneuvoille, joissa kuljetetaan tiettyjä määriä vaarallisia aineita. Kansallisen lainsäädännön sisältö: Lainsäädännössä säädetään turvallisista pysäköinti- ja valvontajärjestelyistä, mutta siinä ei edellytetä, että tiettyjen luokan 1 tavaroiden kuormia olisi valvottava kaiken aikaa, kuten edellytetään ADR-määräysten 8.5 luvun kohdassa S1(6). Alkuperäinen viittaus kansalliseen lainsäädäntöön: Carriage of Dangerous Goods by Road Regulations 1996, reg. 24. Huomautuksia: ADR-määräyksiin sisältyviä valvontavaatimuksia ei voida aina toteuttaa kansallisella tasolla. RO–a–UK–8 Asia: Lievennetään rajoituksia, jotka koskevat räjähteiden kuljettamista yhteenkuormattuina ja yhdessä muiden vaarallisten aineiden kanssa rautatievaunuissa, ajoneuvoissa ja säiliöissä (N4/5/6) Viittaus tämän direktiivin liitteeseen I.1: 7.5.2.1 ja 7.5.2.2 Direktiivin liitteen sisältö: Tietyntyyppisten yhteenkuormausten rajoittaminen. Kansallisen lainsäädännön sisältö: Kansallinen lainsäädäntö on räjähteiden yhteenkuormauksen osalta vähemmän rajoittava sillä edellytyksellä, että tällainen kuljetus voidaan toteuttaa ilman riskejä. Alkuperäinen viittaus kansalliseen lainsäädäntöön: Carriage of Dangerous Goods by Road Regulations 1996, reg. 18. Huomautuksia: Yhdistynyt kuningaskunta haluaa sallia joitain muunnelmia säännöistä, jotka koskevat räjähteiden yhteenkuormausta toisten räjähteiden ja muiden vaarallisten aineiden kanssa. Kaikkiin muunnelmiin liittyy yhtä tai useampaa kuorman osatekijää koskevia määrällisiä rajoituksia, ja nämä muunnelmat sallitaan ainoastaan siinä tapauksessa, että on toteutettu kaikki kohtuudella toteutettavissa olevat käytännön toimenpiteet, joilla estetään räjähteiden joutuminen kosketuksiin tällaisten aineiden kanssa tai se, että ne jollain muulla tavalla vaarantavat nämä aineet tai että nämä aineet vaarantavat räjähteet. Esimerkkejä muunnelmista, jotka Yhdistynyt kuningaskunta saattaa haluta sallia: 1. Räjähteitä, joille on annettu YK-numero 0029, 0030, 0042, 0065, 0081, 0082, 0104, 0241, 0255, 0267, 0283, 0289, 0290, 0331, 0332, 0360 tai 0361, voidaan kuljettaa samassa ajoneuvossa sellaisten vaarallisten aineiden kanssa, joille on annettu YK-numero 1942. YK-numeroon 1942 kuuluvan kuljetettavan aineen määrää rajoitetaan siten, että sen katsotaan olevan räjähde, jonka luokitustunnus on 1.1D. 2. Räjähteitä, joille on annettu YK-numero 0191, 0197, 0312, 0336, 0403, 0431 tai 0453, voidaan kuljettaa samassa ajoneuvossa kuin kuljetusluokan 2 vaarallisia aineita (lukuun ottamatta helposti syttyviä kaasuja, tartuntavaarallisia aineita ja myrkyllisiä aineita) tai kuljetusluokan 3 vaarallisia aineita tai mitä tahansa näiden yhdistelmää, jos kuljetusluokkaan 2 kuuluvien vaarallisten aineiden kokonaismassa on enintään 500 kg tai kokonaistilavuus enintään 500 l ja mainittujen räjähteiden kokonaisnettomassa on enintään 500 kg. 3. Räjähteitä, joiden luokitustunnus on 1.4G, voidaan kuljettaa samassa ajoneuvossa kuin kuljetusluokkaan 2 kuuluvia helposti syttyviä nesteitä ja helposti syttyviä kaasuja tai kuljetusluokkaan 3 kuuluvia huonosti syttyviä, ei-myrkyllisiä kaasuja tai mitä tahansa näiden yhdistelmää, jos vaarallisten aineiden yhteenlaskettu kokonaismassa on enintään 200 kg tai kokonaistilavuus enintään 200 l ja räjähteiden kokonaisnettomassa on enintään 20 kg. 4. Räjähteitä, joille on annettu YK-numero 0106, 0107 tai 0257, voidaan kuljettaa yhdessä sellaisten yhteensopivuusryhmään D, E tai F kuuluvien räjähdysainetta sisältävien esineiden kanssa, joiden osia ne ovat. YK-numeroon 0106, 0107 tai 0257 kuuluvien räjähteiden kokonaismäärä saa olla enintään 20 kg. RO–a–UK–9 Asia: Vaihtoehto oranssikilville radioaktiivisten aineiden pienten määrien kuljetuksissa pienissä ajoneuvoissa. Viittaus tämän direktiivin liitteeseen I.1: 5.3.2 Direktiivin liitteen sisältö: Radioaktiivisia aineita kuljettavat pienet ajoneuvot on varustettava oransseilla kilvillä. Kansallisen lainsäädännön sisältö: Sallitaan kaikki tässä prosessissa hyväksytyt poikkeukset. Pyydetty poikkeus on seuraava: 1. Ajoneuvot on joko: a) varustettava kilvillä ADR-määräysten 5.3.2 kohdan sovellettavien sääntöjen mukaisesti; tai b) niissä voi vaihtoehtoisesti olla jäljempänä 2 kohdassa esitettyjen vaatimusten mukainen varoituskyltti, kun kyse on ajoneuvoista, joiden paino on alle 3 500 kg ja joissa kuljetetaan alle kymmentä pakkausta, jotka sisältävät poikkeuksen piiriin kuuluvia halkeamiskelvottomia tai halkeamiskelpoisia radioaktiivisia aineita, ja kun näiden pakkausten kuljetusindeksien summa on korkeintaan 3. 2. Edellä 1 kohdassa tarkoitetun varoituskyltin, jonka on oltava näkyvillä ajoneuvossa sen kuljettaessa radioaktiivisia aineita, on täytettävä seuraavat vaatimukset: a) Sen on oltava neliön muotoinen ja leveydeltään vähintään 12 cm. Kaikkien varoituskyltissä käytettyjen kirjainten on oltava mustia, lihavoituja ja selvästi luettavia. Kirjainten on oltava korkopainettuja tai stanssattuja. Sanassa ”RADIOACTIVE” käytettyjen suuraakkosten on oltava vähintään 12 mm korkeita, ja kaikkien suuraakkosten on oltava vähintään 5 mm korkeita. b) Sen on oltava tulenkestävä siten, että kyltissä olevat sanat ovat edelleen luettavissa, jos kyltti altistuu tulelle ajoneuvon syttyessä tuleen. c) Sen on oltava tukevasti kiinnitetty ajoneuvoon sellaiseen kohtaan, jossa se on selvästi kuljettajan nähtävissä mutta ei peitä hänen näkyvyyttään tielle, ja sen on oltava esillä ainoastaan silloin kun ajoneuvossa kuljetetaan radioaktiivisia aineita. d) Sen on oltava hyväksytyn muotoinen ja siinä on ilmoitettava nimi, osoite ja puhelinnumero hätätapauksia varten. Alkuperäinen viittaus kansalliseen lainsäädäntöön: The Radioactive Material (Road Transport) Regulations 2002 Regulation 5 (4) (d). Huomautuksia: Poikkeusta tarvitaan radioaktiivisten aineiden pienten määrien rajallisissa kuljetuksissa, mikä pääasiassa tarkoittaa radioaktiivisten aineiden yksittäisten potilasannosten kuljettamista paikallisten sairaalayksiköiden välillä, kun käytetään pieniä ajoneuvoja ja jopa pienen oranssikilven kiinnittäminen on vaikeaa. Kokemus on osoittanut, että oranssikilpien kiinnittäminen tällaisiin ajoneuvoihin on ongelmallista ja niitä on vaikea pitää kiinnitettyinä tavanomaisissa kuljetusolosuhteissa. Ajoneuvot varustetaan kilvillä, joissa ilmoitetaan pakkausten sisältö ADR-määräysten 5.3.1.5.2 kohdan (ja tavallisesti 5.3.1.7.4 kohdan) mukaisesti sekä yksilöidään selkeästi vaara. Lisäksi selvästi näkyvään paikkaan kiinnitetään tulenkestävä kyltti, jossa annetaan tarvittavat tiedot hätätapauksia varten. Käytännössä annetaan enemmän turvallisuuteen liittyviä tietoja kuin mitä ADR-määräysten 5.3.2 kohdassa vaaditaan. Poikkeukset 7 artiklan 2 kohdan b1 alakohdan nojalla BE Belgia RO–b1–BE–1 Asia: Kuljetukset teollisuuslaitosten välittömässä läheisyydessä, mukaan luettuina kuljetukset yleisillä teillä Viittaus tämän direktiivin liitteeseen I.1: Liitteet A ja B. Direktiivin liitteen sisältö: Liitteet A ja B. Kansallisen lainsäädännön sisältö: Poikkeukset koskevat asiakirjoja, kollien varoituslipukkeita ja merkintöjä sekä kuljettajan todistusta. Alkuperäinen viittaus kansalliseen lainsäädäntöön: Derogations 2-89, 4-97 and 2-2000. Huomautuksia: Vaarallisia aineita siirretään tuotantotilojen välillä – poikkeus 2-89: yleisen maantien ylittäminen (pakkauksissa olevat kemikaalit); – poikkeus 4-97: etäisyys 2 km (raakarautaharkot, joiden lämpötila on 600° C); – poikkeus 2-2000: etäisyys noin 500 m (IBC-pakkaukset, pakkausryhmät II ja III, luokat 3, 5.1, 6.1, 8 ja 9). RO–b1–BE–2 Asia: Sellaisten varastosäiliöiden siirtäminen, joita ei ole tarkoitettu kuljetusvälineiksi. Viittaus tämän direktiivin liitteeseen I.1: 1.1.3.2. (f) Kansallisen lainsäädännön sisältö: Nimellisesti tyhjien varastosäiliöiden siirtäminen sallitaan puhdistamista tai kunnostusta varten. Alkuperäinen viittaus kansalliseen lainsäädäntöön: Poikkeus 6-82, 2-85. Huomautuksia: Euroopan komissio on kirjannut poikkeuksen numerolla 7 (6 artiklan 10 kohdan nojalla). RO–b1–BE–3 Asia: Kuljettajien koulutus. Kolleissa ja säiliöissä kuljetettavien tunnusnumeroihin UN 1202, 1203 ja 1223 kuuluvien aineiden paikalliset kuljetukset (Belgian alueella 75 kilometrin säteellä rekisteröidystä toimipaikasta) Viittaus tämän direktiivin liitteeseen I.1: 8.2 Direktiivin liitteen sisältö: Koulutuksen rakenne: 1) Pakkauksia koskeva koulutus 2) Säiliöitä koskeva koulutus 2) Luokan 1 aineita koskeva erikoiskoulutus 2) Luokan 7 aineita koskeva erikoiskoulutus Kansallisen lainsäädännön sisältö: Määritelmät – todistus – todistuksen myöntäminen – jäljennökset – voimassaolo ja voimassaolon jatkaminen – kurssien ja kokeiden järjestäminen – poikkeukset – seuraamukset – loppusäännökset. Alkuperäinen viittaus kansalliseen lainsäädäntöön: Tarkennetaan tulevissa määräyksissä. Huomautuksia: Tarkoituksena on antaa peruskurssi, jonka päätteeksi suoritetaan koe, jossa rajoitutaan pakkauksissa ja säiliöissä kuljetettavien YK-numeroihin 1202, 1203 ja 1223 kuuluvien aineiden kuljettamiseen 75 kilometrin säteellä rekisteröidystä toimipaikasta. Koulutuksen pituuden on vastattava ADR-määräysten vaatimuksia. Viiden vuoden kuluttua kuljettajan on suoritettava täydennyskurssi ja läpäistävä koe. Todistuksessa on maininta ”YK-numeroihin 1202, 1203 ja 1223 kuuluvien aineiden kotimaiset kuljetukset direktiivin 94/55/EY 6 artiklan 9 kohdan mukaisesti”. RO–b1–BE–4 Asia: Vaarallisten aineiden kuljettaminen säiliöissä polttamalla tapahtuvaa hävittämistä varten. Viittaus tämän direktiivin liitteeseen I.1: 3.2 Kansallisen lainsäädännön sisältö: Toisin kuin 3.2 luvussa olevassa taulukossa määrätään, säiliötunnuksella L4BH varustettua säiliökonttia voidaan käyttää säiliötunnuksella L4DH varustetun säiliökontin sijasta, kun kuljetaan veden kanssa reagoivaa nestemäistä ainetta (myrkyllinen, III, n.o.s) tietyissä olosuhteissa. Alkuperäinen viittaus kansalliseen lainsäädäntöön: Poikkeus 01–2002. Huomautuksia: Tätä säännöstä voidaan soveltaa ainoastaan vaarallisten aineiden kuljetuksiin lyhyillä matkoilla. RO–b1–BE–5 Asia: Jätteiden kuljettaminen ongelmajätelaitoksiin. Viittaus tämän direktiivin liitteeseen I.1: 5.2, 5.4, 6.1 (vanhat määräykset: A5, 2X14, 2X12) Direktiivin liitteen sisältö: Luokitus, merkinnät ja pakkauksia koskevat vaatimukset. Kansallisen lainsäädännön sisältö: Sen sijaan, että jätteet luokiteltaisiin ADR-määräysten mukaisesti, ne luokitellaan eri jäteryhmiin (syttyvät liuottimet, maalit, hapot, akut jne.) vaarallisten reaktioiden välttämiseksi tietyn ryhmän sisällä. Pakkausten rakennetta koskevat vaatimukset ovat vähemmän tiukat. Alkuperäinen viittaus kansalliseen lainsäädäntöön: Arrête royal relatif au transport de marchandises dangereuses par route. Huomautuksia: Määräystä voidaan soveltaa pienten jätemäärien kuljetuksiin ongelmajätelaitoksiin. RO–b1–BE–6 Asia: Poikkeuksen RO–b1–SE–5 hyväksyminen. Alkuperäinen viittaus kansalliseen lainsäädäntöön: RO–b1–BE–7 Asia: Poikkeuksen RO–b1–SE–6 hyväksyminen. Alkuperäinen viittaus kansalliseen lainsäädäntöön: RO–b1–BE–8 Asia: Poikkeuksen RO–b1–UK–2 hyväksyminen. Alkuperäinen viittaus kansalliseen lainsäädäntöön: DE Saksa RO–b1–DE–1 Asia: Rahtikirjassa ei tarvitse ilmoittaa tiettyjä tietoja (n2). Viittaus tämän direktiivin liitteeseen I.1: 5.4.1.1.1 Direktiivin liitteen sisältö: Rahtikirjan sisältö. Kansallisen lainsäädännön sisältö: Koskee kaikkia luokkia lukuun ottamatta luokkia 1 (paitsi 1.4S), 5.2 ja 7: Rahtikirjassa ei tarvitse ilmoittaa a) vastaanottajaa, kun on kyse paikallisista jakelukuljetuksista (lukuun ottamatta täysiä kuormia ja kuljetuksia, joita suoritetaan tietyillä reiteillä); b) pakkausten määrää ja tyyppiä, jos 1.1.3.6 kohtaa ei sovelleta ja jos ajoneuvo on liitteiden A ja B kaikkien säännösten mukainen, c) tyhjien puhdistamattomien säiliöiden osalta riittää viimeisen kuorman rahtikirja. Alkuperäinen viittaus kansalliseen lainsäädäntöön: Gefahrgut-Ausnahmeverordnung – GGAV 2002 vom 6.11.2002 (BGBl. I S. 4350), geändert durch Artikel 2 der Verordnung vom 28.4.2003 (BGBl. I S. 595); Ausnahme 18. Huomautuksia: Kaikkien säännösten soveltaminen ei olisi käytännöllistä tällaisissa kuljetuksissa. Euroopan komissio on kirjannut poikkeuksen numerolla 22 (6 artiklan 10 kohdan nojalla). RO–b1–DE–2 Asia: Luokkaan 9 kuuluvien PCB-kontaminoitujen aineiden kuljettaminen irtotavarana. Viittaus tämän direktiivin liitteeseen I.1: 7.3.1 Direktiivin liitteen sisältö: Kuljetus irtotavarana. Kansallisen lainsäädännön sisältö: Kuljettaminen irtotavarana sallitaan vaihtokoreissa tai säiliöissä, jotka on tiivistetty nestettä tai pölyä läpäisemättömiksi. Alkuperäinen viittaus kansalliseen lainsäädäntöön: Gefahrgut-Ausnahmeverordnung – GGAV 2002 vom 6.11.2002 (BGBl. I S. 4350), geändert durch Artikel 2 der Verordnung vom 28.4.2003 (BGBl. I S. 595); Ausnahme 11. Huomautuksia: Poikkeuksen voimassaolo päättyy 31 päivänä joulukuuta 2004; vuodesta 2005 alkaen ADR- ja RID-määräykset ovat samat. Ks. myös monenvälinen sopimus M137. Luettelo nro 4*. RO–b1–DE–3 Asia: Pakattujen vaarallisten jätteiden kuljetukset. Viittaus tämän direktiivin liitteeseen I.1: Osat 1–5 Direktiivin liitteen sisältö: Luokitus, pakkaaminen ja merkinnät. Kansallisen lainsäädännön sisältö: Luokat 2–6.1, 8 ja 9; vaarallisten jätteiden yhteenpakkaaminen ja kuljetus pakkauksissa ja IBC-pakkauksissa; jätteet on pakattava sisäpakkauksissa (joissa ne on kerätty) ja luokiteltava erillisiin jäteryhmiin (vaarallisten reaktioiden välttäminen jäteryhmässä); jäteryhmiin liittyvät erityiset kirjalliset ohjeet, joita käytetään rahtikirjana; kotitalous- ja laboratoriojätteen kerääminen. Alkuperäinen viittaus kansalliseen lainsäädäntöön: Gefahrgut-Ausnahmeverordnung – GGAV 2002 vom 6.11.2002 (BGBl. I S. 4350), geändert durch Artikel 2 der Verordnung vom 28.4.2003 (BGBl. I S. 595); Ausnahme 20. Huomautuksia: Luettelo nro 6*. DK Tanska RO–b1–DK–1 Asia: YK-numerot 1202, 1203, 1223 ja luokka 2 – ei rahtikirjaa. Viittaus tämän direktiivin liitteeseen I.1: 5.4.1. Direktiivin liitteen sisältö: Rahtikirja vaaditaan. Kansallisen lainsäädännön sisältö: Kun kuljetetaan luokkaan 3 kuuluvia mineraaliöljytuotteita, YK-numeroihin 1202, 1203 ja 1223 kuuluvia aineita sekä luokkaan 2 kuuluvia kaasuja jakelun yhteydessä (tavaroita toimitetaan kahdelle tai useammalla vastaanottajalle ja palautetut tavarat kootaan samalla tavoin), rahtikirjaa ei tarvita, jos kirjallisissa ohjeissa mainitaan ADR-määräyksissä edellytettyjen tietojen lisäksi YK-numero, nimi ja luokka. Alkuperäinen viittaus kansalliseen lainsäädäntöön: Bekendtgørelse nr. 729 af 15/08/2001 om vejtransport af farligt gods. Huomautuksia: Edellä kuvatun kansallisen poikkeuksen syynä on sellaisten sähköisten laitteiden kehittäminen, joiden avulla esim. öljy-yhtiöt voivat jatkuvasti välittää asiakkaita koskevia tietoja ajoneuvoille. Koska nämä tiedot eivät ole saatavilla kuljetuksen alussa ja ne välitetään ajoneuvolle kuljetuksen aikana, rahtikirjaa ei voida laatia ennen kuljetuksen alkua. Tällaisia kuljetuksia suoritetaan rajatuilla alueilla. Vastaavaa säännöstä koskeva Tanskan poikkeus on kirjattu 6 artiklan 10 kohdan nojalla. EL Kreikka RO–b1–EL–1 Asia: Poikkeus ennen 31 päivää joulukuuta 2001 rekisteröityjen kiinteiden säiliöiden (säiliöajoneuvojen) turvallisuusvaatimuksiin tiettyjen vaarallisten aineiden luokkien paikallisia kuljetuksia tai pieniä määriä varten. Viittaus tämän direktiivin liitteeseen I.1: 1.6.3.6, 6.8.2.4.2, 6.8.2.4.3, 6.8.2.4.4, 6.8.2.4.5, 6.8.2.1.17-6.8.2.1.22, 6.8.2.1.28, 6.8.2.2, 6.8.2.2.1, 6.8.2.2.2. Direktiivin liitteen sisältö: Rakennetta, varusteita, tyyppihyväksyntää, tarkastuksia ja testausta koskevat vaatimukset sekä merkintävaatimukset kiinteille säiliöille (säiliöajoneuvoille), irrotettaville säiliöille, säiliökonteille ja säiliövaihtokoreille, joiden säiliöt on valmistettu metallista, sekä monisäiliöajoneuvoille ja monisäiliökonteille (MEG-konteille). Kansallisen lainsäädännön sisältö: Siirtymäsäännös: Kiinteitä säiliöitä (säiliöajoneuvoja), irrotettavia säiliöitä ja säiliökontteja, jotka on ensimmäisen kerran rekisteröity Kreikassa 1 päivän tammikuuta 1985 ja 31 päivän joulukuuta 2001 välisenä aikana, saa käyttää 31 päivään joulukuuta 2010 saakka. Tämä siirtymäsäännös koskee ajoneuvoja, joita käytetään seuraavien vaarallisten aineiden kuljetuksiin: YK-numerot 1202, 1268, 1223, 1863, 2614, 1212, 1203, 1170, 1090, 1193, 1245, 1294, 1208, 1230, 3262 ja 3257. Sen on tarkoitus koskea pieniä määriä tai paikallisia kuljetuksia edellä mainittuna ajanjaksona rekisteröidyillä ajoneuvoilla. Siirtymäkautta sovelletaan säiliöajoneuvoihin, jotka vastaavat seuraavia vaatimuksia: 1. ADR-määräysten tarkastuksia ja testejä koskevat vaatimukset 6.8.2.4.2, 6.8.2.4.3, 6.8.2.4.4, 6.8.2.4.5 (ADR 1999: 211.151, 211.152, 211.153, 211.154). 2. Rakenneteräksestä valmistetun säiliön seinämän paksuuden on oltava vähintään 3 mm säiliöissä, joiden tilavuus on enintään 3 500 litraa, ja 4 mm säiliöissä, joiden tilavuus on enintään 6 000 litraa, väliseinien tyypistä tai paksuudesta riippumatta. 3. Jos käytetään alumiinia tai muita metalleja, säiliöiden on täytettävä seinämän paksuutta ja muita teknisiä eritelmiä koskevat vaatimukset, jotka on esitetty sen maan kansallisten viranomaisten hyväksymissä teknisissä piirustuksissa, jossa säiliöt on alun perin rekisteröity. Jos teknisiä piirustuksia ei ole, säiliöiden on täytettävä 6.8.2.1.17 kohdan (211127) vaatimukset. 4. Säiliöiden on täytettävä seuraavien reunanumeroiden tai kohtien vaatimukset: 211 128, 6.8.2.1.28 (211 129), 6.8.2.2, 6.8.2.2.1 ja 6.8.2.2.2 (211 130, 211 131). Tarkemmin sanottuna säiliöajoneuvoja, joiden paino on alle 4 tonnia, joita käytetään pelkästään kaasuöljyn (UN 1202) paikallisiin kuljetuksiin, jotka on rekisteröity ensimmäistä kertaa ennen 31 päivää joulukuuta 2002 ja joiden säiliön seinämän paksuus on alle 3 mm, saa käyttää ainoastaan, jos ne muutetaan reunanumeron 211 127 (5)(b)4 kohdan (6.8.2.1.20 kohdan) mukaisesti. Alkuperäinen viittaus kansalliseen lainsäädäntöön: Τεχνικές Προδιαγραφές κατασκευής, εξοπλισμού και ελέγχων των δεξαμενών μεταφοράς συγκεκριμένων κατηγοριών επικινδύνων εμπορευμάτων για σταθερές δεξαμενές (οχήματα-δεξαμενές), αποσυναρμολογούμενες δεξαμενές που βρίσκονται σε κυκλοφορία. (Liikenteessä olevien kiinteiden säiliöiden (säiliöajoneuvojen) ja irrotettavien säiliöiden rakennetta, varusteita, tarkastuksia ja testausta koskevat vaatimukset tiettyjä vaarallisten aineiden luokkia varten). RO-b1–EL–2 Asia: Poikkeus perusajoneuvon rakennetta koskeviin vaatimuksiin vaarallisten aineiden paikallisiin kuljetuksiin tarkoitetuille ajoneuvoille, jotka on rekisteröity ensimmäistä kertaa ennen 31 päivää joulukuuta 2001. Viittaus tämän direktiivin liitteeseen I.1: ADR 2001: 9.2, 9.2.3.2, 9.2.3.3. Direktiivin liitteen sisältö: Perusajoneuvon rakennetta koskevat vaatimukset. Kansallisen lainsäädännön sisältö: Poikkeusta sovelletaan ajoneuvoihin, jotka on tarkoitettu vaarallisten aineiden paikallisiin kuljetuksiin (YK-numerot 1202, 1268, 1223, 1863, 2614, 1212, 1203, 1170, 1090, 1193, 1245, 1294, 1208, 1230, 3262 ja 3257) ja jotka on rekisteröity ensimmäisen kerran ennen 31 päivää joulukuuta 2001. Edellä mainittujen ajoneuvojen on täytettävä direktiivin 94/55/EY liitteessä B olevan 9 luvun (9.2.1–9.2.6 kohdan) vaatimukset seuraavin poikkeuksin. Kohdan 9.2.3.2 vaatimuksia on noudatettava ainoastaan silloin, kun ajoneuvossa on sen valmistajan asentama lukkiutumaton jarrujärjestelmä, ja ajoneuvoihin on asennettava 9.2.3.3.1 kohdassa määritelty lisäjarrujärjestelmä, mutta niiden ei tarvitse välttämättä täyttää 9.2.3.3.2 ja 9.2.3.3.3 kohdan vaatimuksia. Ajopiirturin sähkönsyötössä on käytettävä suoraan akkuun kytkettyä turvajohdinta (reunanumero 220514), ja teliakselin nostoon tarkoitetun laitteen sähkövarusteet on asennettava paikkaan, johon ajoneuvon valmistaja on ne alunperin asentanut, ja ne on suojattava asianmukaiseen tiiviiseen koteloon (reunanumero 220517). Lämmitysöljyn (UN 1202) paikallisiin kuljetuksiin tarkoitettujen erityisten säiliöajoneuvojen, joiden enimmäispaino on alle 4 tonnia, on täytettävä 9.2.2.3, 9.2.2.6, 9.2.4.3 ja 9.2.4.5 kohdan vaatimukset, muttei välttämättä muita vaatimuksia. Alkuperäinen viittaus kansalliseen lainsäädäntöön: Τεχνικές Προδιαγραφές ήδη κυκλοφορούντων οχημάτων που διενεργούν εθνικές μεταφορές ορισμένων κατηγοριών επικινδύνων εμπορευμάτων. (Tiettyjen vaarallisten aineiden luokkien paikallisiin kuljetuksiin tarkoitettuja, jo käytössä olevia ajoneuvoja koskevat tekniset vaatimukset.) Huomautuksia: Edellä tarkoitettujen ajoneuvojen lukumäärä on pieni jo rekisteröityjen ajoneuvojen kokonaismäärään verrattuna, ja lisäksi ne on tarkoitettu ainoastaan paikallisiin kuljetuksiin. Pyydetyn poikkeuksen muoto, kyseessä olevan ajoneuvokannan koko ja kuljetettavien aineiden tyyppi eivät aiheuta liikenneturvallisuuteen liittyviä ongelmia. ES Espanja RO–b1–ES–1 Asia: Erikoislaitteet vedettömän ammoniakin jakelua varten Viittaus tämän direktiivin liitteeseen I.1: 6.8.2.2.2. Direktiivin liitteen sisältö: Jotta ulkopuolisten varusteiden (putket, sivuilla olevat suljinlaitteet) vahingoittuessa ei aiheutuisi vuotoja, on sisäpuolinen sulkuventtiili ja sen istukka suojattava ulkoisten voimien aiheuttamalta repeytymiseltä tai ne on suunniteltava siten, että ne kestävät nämä voimat. Täyttö- ja tyhjennyslaitteet (mukaan lukien laipat tai kierresulkimet) ja mahdolliset suojakuvut on voitava varmistaa tahatonta aukeamista vastaan. Kansallisen lainsäädännön sisältö: Säiliöt, joita käytetään maataloudessa vedettömän ammoniakin jakeluun ja levittämiseen ja jotka on otettu käyttöön ennen 1 päivää tammikuuta 1992, voidaan sisäpuolisten turvavarusteiden sijasta varustaa ulkopuolisilla turvavarusteilla sillä edellytyksellä, että ne tarjoavat vähintään yhtä hyvän suojan kuin säiliön seinä. Alkuperäinen viittaus kansalliseen lainsäädäntöön: Real Decreto 2115/1998. Anejo 1. Apartado 3. Huomautuksia: Ennen 1 päivää tammikuuta 1992 maataloudessa käytettiin ainoastaan ulkoisilla turvavarusteilla varustettua säiliötyyppiä vedettömän ammoniakin suoraan levittämiseen maaperään. Tämäntyyppisiä säiliöitä on edelleen käytössä. Niitä ajetaan harvoin kuormattuina teillä, ja niitä käytetään ainoastaan lannoitteiden levittämisen suurtiloilla. FI Suomi RO–b1–FI–1 Asia: Rahtikirjassa annettavien tietojen muuttaminen räjähteiden osalta. Viittaus tämän direktiivin liitteeseen I.1: 5.4.1.2.1 a Direktiivin liitteen sisältö: Luokan 1 erityismääräykset. Kansallisen lainsäädännön sisältö: Rahtikirjassa voidaan räjähteiden nettomassan sijasta käyttää nallien lukumäärää ((1 000 n